
Kapittel 128
MIDDELALDEREN

Hvor begynte det hele egentlig? For Rob Bo’Bel er det da Alexandria ringte og sa: «Obduksjonen av Nurket viser at hun har tretten brudd på kraniet. Det er som om hun skulle falt fra en tjue etasjer høy bygning og blitt knust mot asfalten eller at noen smadret hodet hennes mot en betongvegg.»

De kjørte forbi The Metropolitan Museum i samme øyeblikk som telefonen ringte. Rob sa at han ikke skjønte hvordan det var mulig at noe sånt kunne skjedd med Nurket, og at han måtte ringe opp igjen. Raoul satt i setet ved siden av ham med et fårete smil, og da Rob fortalte hva Alexandria hadde sagt, svarte han ikke.

Mens bilen kjørte gjennom Manhattan, tenkte Rob på samtalen med Alexandria og betraktet Raoul sitt uttrykksløse ansikt. Begravd i mobilen. Rob spurte om han gjorde seg noen tanker om hva som hadde skjedd med Nurket. Han husker ikke hva Raoul svarte.

Igjen ringte telefonen. Denne gangen var det fra The Animal Cruelty Division, New York, og mannen som ringte, introduserte seg som Deputy Warren, han spurte om Rob kunne svare på noen spørsmål.

Bilen passerte nå Fashion District, de var snart hjemme fra dagens kjøretur. Rob så ut av vinduet på den kaotiske menneskemengden i gatene mens han svarte «Ja, jeg kan svare på spørsmål».

«Vi mistenker at det har blitt begått en forbrytelse mot hunden din, Nurket. Obduksjonen viser at noen må ha knust kraniet hennes minst tretten ganger ved hjelp av en stump gjenstand. Vi vil gjerne komme og snakke med deg med en gang.»

Rob så på Raoul og prøvde å få kontakt med øynene hans mens han hørte på Deputy Warren.

«Du er eieren til chihuahuaen Nurket, ikke sant?»

«Ja», svarte Rob.

« Kan vi komme og snakke med deg?» spurte Deputy Warren.

«Ja, det er greit», sa han og ga ham adressen til hvor de bodde.

Etter samtalen begynte Rob å skrike hysterisk til Raoul. Han la merke til at sjåføren fulgte med i speilet på hva som utspilte seg i baksetet.

Rob sa at hvis Raoul hadde noe med Nurkets død å gjøre, ville Rob ta livet av ham og sørge for at han ville lide resten av livet. Han prøvde å få ham til å vise en eller annen følelsesmessig reaksjon, men Raoul virket bare trett og nesten oppgitt over Robs forsøk på å finne ut hva som hadde skjedd.

Rob tenkte tilbake på da han var på besøk hjemme i Oslo. Rob våknet klokka seks om morgenen på hotellet av at Raoul ringte og sa at Nurket var død. «Hun døde av hjertestans», sa Raoul, men han var ikke helt sikker siden hun ikke var obdusert ennå. «Nurket er død», sa han, som om det ikke var mer enn én måte å dø på, og han prøvde å ha en trøstende stemme som Rob som vanlig gjorde sitt beste for å tro på.

Etter at Rob hadde lagt på røret, sto han opp og gikk ned for å spise frokost. Han hadde ingen anelse om at noe ikke stemte. Selvfølgelig var han lei seg for at Nurket var borte, men slo også bort tankene om at Raoul skulle passe på henne mens han var i Oslo, og at hun nå var død.

Etter at Rob hadde klart å komme noenlunde tilbake til virkeligheten etter 500 mg Nosinan som han trengte for å sove, og som gjorde hele morgenen susete, gikk han ut av hotellet og gikk for å treffe Våt Ulv. Rob fortalte at Nurket var død.

Våt Ulv svarte med dyp medfølelse i stemmen: «Er Nurket død?»

Våt Ulv sa at hun kunne vel ikke dø av ingenting, og spurte Rob om han visste noe om Nurkets død.

«Jeg vet ikke så mye ennå fordi dyrehospitalet må gjøre en obduksjon», sa Rob, og han tenkte på at Våt Ulv hadde sagt at han ikke likte Raoul fordi han aldri så ham inn i øynene. Rob tenkte at han hadde brukt altfor mye tid på å unnskylde Raoul sin oppførsel, som stort sett var uhøflig og frekk.

Men heller ikke nå tenkte Rob over at Nurket kunne ha dødd på noen annen måte enn av en naturlig død.

Men hva er en naturlig død?

Vel, en død som for eksempel ikke inkluderer at hjerneskallen er knust i tretten deler, som tyder på at noen har skadet henne.

En død som ikke bare skjer av seg selv, men har en grunn.

Men det visste ikke Rob ennå.

Bare at hun var død.

Enda noe mer som ble tatt ifra ham. Enda et tap forårsaket av Raoul, og fremdeles klarte ikke Rob å se noen forbindelse mellom Nurkets død og Raoul.

Hvor var Rob hen? Hvorfor reagerte han ikke annerledes?

Var alle medisinene og dopet grunnen til at systemet ikke reagerte sånn som det ville vært mer naturlig å reagere?

Var livsstilen og fraværet av noe meningsfylt i hverdagen grunnen?

Var det avhengigheten av å kaste seg ut i et endeløst pengeforbruk med inntekter fra middelmådig kunst?

Var det grunnen til at Rob ikke reagerte mer normalt?

Bare stappet i seg flere tabletter og lot være å prøve å forstå verden rundt seg og bare akseptere, etter en fem minutters telefonsamtale om at Nurket var død, at det var sånt som skjedde?

Hva ville den mest opplagte måten å reagere på vært? Rob prøvde å ringe Raoul senere samme dag, men han var opptatt som vanlig og tok ikke telefonen. Da Rob endelig fikk tak i ham og spurte hva som egentlig hadde skjedd hjemme i New York, sa Raoul at Nurket hadde fått kramper. Selv hadde han sovet i nesten tretten timer etter å ha tatt en av Rob sine Nosinan. Han hadde prøvd å få henne til The Animal Medical Center, fordi Alexandria, som var pleier der, ofte passet Nurket når Rob var ute og reiste. Raoul sa at hun var død da de kom til sykehuset, og at det ikke var mer å gjøre. Han sa at Nurket hadde begynt å blø ut av ørene da han hadde tatt henne inn i dusjen for å prøve å få liv i henne.

Hadde Rob blitt så vant til tap i tilværelsen at han ikke kunne få opp noe som helst register av følelser og forsvare seg mot hva som faktisk skjedde rundt ham? Eller det som skjedde med dem rundt ham?

Han var en slave av sine kompromisser i forholdet til Raoul. Han var en 49 år gammel mann, i et forhold til en 22 år gammel gutt, som ikke ville forstå at det var på tide å finne en mer verdifull relasjon i livet enn å tråkke rundt i den dysfunksjonelle hatrelasjonen til Raoul.

Hvorfor er du i en relasjon med et menneske som avskyr deg? Som stjeler alle meningsfylte øyeblikk fra deg ved å la deg vite dag ut og dag inn at du ikke er god nok.

Det hender ikke med voksne menn som har forhold til partnere som er dobbelt så unge. Man skal være den sterke, eldre mannen med mye livserfaring, en erfaring som man bruker til å finne svar på tilværelsens utfordringer. Ikke et uklart individ som tror at bare noen sier at Nurket er død, så er hun død. Eller at når noen sier at du er ingenting, så blir det sannheten.

Den husmoren som han hadde så mye forakt for, er den husmoren han selv har blitt. Og hva er man da? tenker Rob Bo’Bel: En forsmådd husmor på 49 år som har en relasjon til en 22 år gammel gutt som Våt Ulv aldri likte.


Kapittel 45
DE EVIGE

Når de er kommet inn i leiligheten, begynner Rob Bo’Bel å skrike om hva som egentlig har foregått mens han var i Norge. At dersom Raoul har gjort noe med Nurket, så skal Rob sørge for at han blir satt inn for godt, og at Raoul vil angre. Raoul sier at han ikke aner hva politiet snakker om, men begynner å forklare seg på måter som virker lite troverdige. Plutselig er det en historie om at han hadde tre menn på besøk som han hadde møtt på Grindr, og at en av dem må ha gått inn på rommet til Nurket og gjort noe med henne.

«Hvordan i helvete ble hjernen hennes smadret i tretten biter, og hvorfor er politiet på vei for å avhøre oss?» skriker Rob.

De venter på politiet, bare avbrutt av Robs raserianfall. Raoul virker nervøs og forteller den samme historien om at en av mennene han har møtt på Grindr, må ha gått inn på rommet til Nurket da Raoul var på toalettet etter at de hadde hatt sex hjemme hos ham, og skadet Nurket.

«Flere menn du ligger med bak ryggen min», roper Rob.

At Raoul lyver og bedrar ham nesten kontinuerlig, burde ikke overraske Rob. Rob blir full av hat til seg selv når han hører om Raoul sine evige eskapader med nye menn og at han på nye måter prøver å få Rob til å tro på at han ikke lyver ham rett opp i ansiktet.

Det er ikke det at Raoul har sex med andre, men hvordan han hele tiden sørger for at Rob får vite at det alltid er noen bedre enn ham. Noen mer tiltrekkende. Noen mer spennende. Noen mer levende enn ham.

At det spennende livet ikke er med ham.

Man sier at menn ikke kan være monogame, at de ikke kan holde seg til én partner om gangen, og at man må godta at sånn er bare menn. At alle menn er griser, og sånn er det bare. Greit nok, men Rob Bo’Bel foretrekker faktisk én mann om gangen. Spesielt nå som han snart blir 50.

Men nå begynner Raoul å virke så utilpass og nervøs at Rob skjønner at noe er galt. Noe stygt og galt. Noe kaldt og hatefullt galt. Noe galt med alt.

«Hva faen skjedde med Nurket», skriker Rob så høyt at han nesten mister stemmen etterpå.

«Jeg tror han fyren gjorde noe med henne», sier Raoul med glisne øyne.

«Hvilken jævla fyr gjorde hva?» skriker Rob. Kan han ikke bare innse at Raoul alltid vil finne en eller annen å ta med seg hjem når han er ute og reiser. At det alltid vil være en eller annen mann i en eller annen betroelse etter at Raoul har løyet for ham igjen.

Raoul gjentar at han hadde tatt en av Robs Nosinan og sovet i tretten timer, og at han våknet opp og fant Nurket død, og Rob spør Raoul hva Nosinan har med saken å gjøre.

Raoul virker reddere nå, og forklaringene blir mer og mer usannsynlige. Rob sitter og kjenner på at han nok en gang har mistet fotfestet i tilværelsen. Alt Rob kunne unngått hvis han ikke hadde vært fobisk redd for å være alene. Noen ganger føler Rob seg så alene at han går og snakker med ansatte i klesbutikker for å ha noen å prate med.

Det er aldri noe språk i Robs tilværelse.

Bare forutinntatte forestillinger om personer han har trodd elsket ham, og at han elsket dem.

Et infantilt følelsesregister, tenker Rob nå mens han sitter og hører på Raoul sine spede forsøk på å forklare seg om hvorfor den seks år gamle chihuahuaen døde da han skulle passe på henne.

Mens Rob prøver å få Raoul til å gi en noenlunde troverdig forklaring på hvorfor Nurket er kommet på The Animal Medical Center med tretten brudd i kraniet sitt, ringer det på døren.

Rob går for å åpne, en mann og en dame står utenfor, og mannen presenterer seg som Deputy Warren og hans kollega som Deputy Higson fra Animal Cruelty Division. De kommer inn og bemerker at leiligheten er fin, og at de har en hund til. Først spør de ham om deres andre hund, Freya, alltid er like blid, og Rob svarer ja.

«Hilser hun alltid på fremmede på denne måten», spør Warren, som om den blide hunden er et bevis på at alt er bra i denne leiligheten, at snart skal de gå igjen og Nurkets død helt åpenbart er noe som ikke har med deres hjem å gjøre.

Freya er den franske bulldoggen Rob og Raoul kjøpte i en dyrebutikk på 8th Avenue, hun er rundt syv måneder og veldig livlig. Hun skulle være selve personifikasjonen på hva som holdt Rob og Raoul sammen. At de var en familie, og at de skulle leve sammen, og at Raoul var en person som var glad i ham, og at de hadde det bra sammen, og at Nurket og Freya var en del av familien, og ikke …

Ikke hva da?

Warren ser på Rob og spør om han er Nurkets eier, og Rob svarer ja, og samtidig føler han at de allerede har fått med seg hva hele saken med Nurket dreier seg om, og at den eneste som ikke får med seg noen ting, er han selv.

«Så du var ute av landet da hunden din døde, stemmer det?» sier Deputy Warren til Rob, og Rob svarer ja og ser at Raoul ser enda mer nervøs ut.

« Og du var hjemme i denne leiligheten og passet hunden mens han var borte?» spør han Raoul.

Warren forteller dem at noen har tatt livet av hunden, og at i ny State slår de hardt ned på dyremishandlingssaker og reagerer alltid raskt når det er mistanke om noe kriminelt.

«Så kan du beskrive den kvelden Nurket døde, hva du gjorde den kvelden, og hvordan du fant henne død.»

Raoul forteller bruddstykker av samme historie han har fortalt Rob, om at han hadde sovet i tretten timer og hadde tatt en Nosinan for å sove og var rimelig omtåket da han våknet og skulle gå inn til Nurket for å mate henne, og at hun hadde hatt kramper og begynte å blø ut av ørene sine. Så kommer historien om de tre mennene som han skulle ha møtt på Grindr.

Warren og Higson ser på hverandre. Warren legger ned notisblokken sin og sier til Raoul: «Å fortelle sannheten vil være så mye enklere », og Raoul begynner på en enda mer usannsynlig forklaring. Rob ser det han trodde var forholdet deres brase ned i bakken under seg.

Raoul sier at han forteller sannheten, og at han ikke kunne hjelpe for at Nurket døde, men gir et mer svett og skyldig inntrykk jo mer han prøver å forklare hvordan han fant Nurket død. Nosinanen som han hadde tatt og de tre mennene fra Grindr og resten av bruddstykkene blir bare dummere og dummere. Han lyver. Oppi det hele ønsker Rob å forsvare Raoul, og han forteller Warren at Raoul ikke er en ond person, og at ingen må ta Raoul fra ham, og at livet hans i nyc faller sammen hvis de tar Raoul, og at han ikke har noe liv uten Raoul, og at Raoul og han elsker hverandre. At han og Raoul skal bli gamle sammen, og at han og Raoul hører sammen. Kan de ikke bare gå snart? La oss være hjemme i vårt trendy New York-loft hvor vi har bodd sammen og slåss og elsket i nesten ett år, tenker Rob.

Warren sier igjen: «Sannheten vil få deg til å føle deg så mye bedre», og Rob ser på de to betjentene og på Raoul som plutselig sier: «Jeg vil ikke fortelle noe foran ham.» Og Raoul ser bort på Rob og sier igjen: «Jeg vil fortelle det uten ham her.»

Rob ser på Raoul, og han ser på Warren, og han sier at han ikke vil gå ut. Raoul må forklare seg med ham til stede, sier Rob, og samtidig ønsker han ikke å ha noe med dette å gjøre. Han har mistet Nurket, og han vil ikke miste Raoul også.

Men hvorfor vil Raoul forklare seg uten at Rob er i rommet?

Rob ville forstå og se alt fra alle vinkler utenom det som var mest opplagt, nemlig at Raoul hadde drept Nurket. Og nå ville Raoul at Rob skulle gå ut? Etter at han hadde tatt fra Rob enda en ting som han var glad i.


Kapittel 34
DE ENDELØSE

Rob Bo’Bel har alltid følt at han har et ufullstendig språk, at han ikke klarer å uttrykke seg artikulert og komplekst. Han føler ofte at språket hans er som små gisp av forsvarsmekanismer mot en eller annen potensiell fare som omringer ham. Rob kan få panikkanfall av plutselig å skulle forklare hva det er som gjør at kunsten hans ser ut som den gjør. Han vet ikke hvordan han skal artikulere alle de årene han har laget malerier og installasjoner og utstillinger, som har blitt til ved at han nærmest tvinger fram et resultat som gjør at man beveger seg mer innover. En begynnelse for å finne ut hva som er sjelen i det han gjør. Om det i det hele tatt er snakk om noen sjel. Noe må jo til for å forklare dette oppkommet av tegninger og bilder gjennom nesten 30 år og hvordan han hele tiden har prøvd å skape noe på siden av hva han faktisk er i stand til. Han kan se på eldre verk og tenke at han aldri kunne skape dem igjen. At selve skaperinitiativet har blitt borte i et hav av dysfunksjonelle relasjoner og årevis med dop og substanser.

Det må være mer enn dop som har fått Rob til å skape det han har skapt. På et eller annet tidspunkt i løpet av de elleve årene Rob bodde i New York, begynte han å miste taket på å lage bilder. Han fikk det ikke til å sitte like lett som før. Om han noen gang hadde fått det til lett?

Det hele blir jo enda mer uutholdelig når Rob tenker på all tiden han har stått alene på et atelier. Endeløse dager med bare seg selv og maling og lerret som står og stirrer mot ham like utilnærmelige som om de var personer han helst vil unngå. Lerretet som blir den personen du går over til den andre siden av gaten for å slippe å snakke med. Dem du helst vil unngå å ha en relasjon til. Dem du får en flau smak i munnen av å prate med.

Bildene ble nok en ting Rob ønsket å unngå.

Problemet er jo at han kan absolutt ingenting annet enn å male og tegne. Hva annet er Rob egentlig i stand til å gjøre? Han kan jo knapt håndtere mobiltelefonen sin, så utsiktene for å gjøre noe annet enn å male og tegne er minimale.

Rob kunne ligge i timevis i sengen og fantasere om en tilværelse med glamorøse utstillinger og suksess mens det var stagnasjon han følte at både han og karrieren led under. For fakta var at det skjedde nesten ingenting. Tilbudene ble det stadig færre av. Akkurat som dette ingenting som kom ut av munnen på hans partnere eller det ingenting som manifesterte seg i det han prøvde å skape hver dag. Det samme ingenting som gjorde at relasjoner falt sammen. Alt oppløste seg. Plutselig fikk Rob Bo’Bel en følelse av at ting aldri ville bli bra igjen.

Rob og Raoul gikk en gang til en spåkone i New York som holdt til på et fortaushjørne i Soho, og hun sa at Robs aura var svart, og at alt hell og lykke ville ta slutt. At Rob en gang var del av noe som alltid hadde vært heldig, men at nå hadde hellet tatt slutt. At noen hadde prøvd en form for svart magi mot Rob som gjorde at alt bare gikk galt for ham. Det var det spåkonen så i tarotkortene hun leste i. At alt hell ville forsvinne. At alt var blitt feil, og at Rob måtte betale henne 30 000 dollar for å få støpt en figur i gull av Rob selv, som måtte smeltes om i Brasil. At hun var født i Egypt for årtusener siden og kunne spå om alt. Rob måtte så fort som mulig få inn fargen gull i auraen sin igjen.

Det ble det siste besøket hos henne. Men det ligger der i bakhodet hver gang noe nytt går galt. At hellet har forlatt ham. At håpet er ute, og at dette bare er begynnelsen på stadig nye problemer og vanskeligheter som vil komme. At det som er definisjonen av heldig, ikke er tilgjengelig for Rob lenger, og kanskje heller aldri har vært det.


Kapittel 650
DØDEN

Rob så på Raoul og han så på politibetjentene og lurte på hvorfor Raoul ikke ville forklare seg i hans nærvær.

«Sannheten vil få deg til å føle deg så mye bedre», sa Deputy Warren igjen, og Higson nikket.

Den eneste som tydeligvis ikke hadde fått med seg noe som helst, var Rob. Han forsto fortsatt ikke hvorfor han skulle gå ut, og han gjentok at han ikke ville gå ut for at Raoul skulle forklare seg.

Raoul begynte å mumle noe usammenhengende, og så begynte han å gråte.

«Så hva skjedde», sa Warren.

«Jeg gikk inn på rommet, og hun lå i kurven sin, og jeg trampet hardt på hodet hennes én gang fordi hun bjeffet mot meg.»

Rommet var der Rob hadde alle klærne sine, og hvor Nurket hadde hatt kurven sin som hun lå og sov i, hvis hun ikke lå i sengen med ham.

«Trampet én gang?» spurte Warren.

«Jeg trampet igjen og igjen helt til hun ble stille.»

Rob satt og hørte på hva som ble sagt, og så sluttet han å følge med på hva Raoul sa. Raoul bare hikstegråt og sa at det ikke hadde vært meningen å gjøre Nurket noe vondt.

Så Raoul hadde smadret hodet på Robs seks år gamle chihuahua ved å trampe på henne og smadre hjernen hennes mens hun lå i kurven sin. Fordi hun hadde bjeffet til ham.

Så Raoul hadde drept henne fordi han hadde tatt en Nosinan og vært så omtåket at han ikke visste hva han gjorde.

Han skulle passe henne i en uke mens Rob var borte, og han hadde knust hjernen hennes.

Raoul fortalte at Nurket hadde begynt å blø ut av ørene, og at hun hadde glidd ut av grepet hans da han hadde dusjet henne for å få liv i henne. At han hadde dratt til The Animal Medical Center med henne, men at Nurket hadde vært død da han ankom klinikken.

Raoul fortalte, i bruddstykker, at han aldri ville skade Nurket, og at det hele var en feil som han ikke kunne noe for, og at Rob hadde så mye piller framme, og at Raoul ikke kunne huske hva han egentlig hadde gjort. At Rob hadde så store problemer med dop og alkohol at det å leve med Rob hadde gjort at alt fløt ut.

«ok, du må bli med ned på stasjonen», sa betjentene til Raoul, og han gråt enda mer og begynte å fortelle at Rob hadde mistet sin andre chihuahua, lille Bon, i en annen ulykke for noen år tilbake, og nå hadde Raoul gjort det samme mot Rob igjen.

Raoul bare gråt, og da politiet satte på ham håndjern og de begynte å gå ut av leiligheten, sa Higson at dette nok bare var en ulykke. Raoul skulle bare ned på stasjonen og forklare seg og ville være tilbake samme kveld.

«Jeg tror egentlig ikke at han gjorde det med vilje», sa Rob tomt.

«Det blir bedre når han har forklart seg på stasjonen», sa de mens de fulgte en hysterisk Raoul ut av leiligheten. Raoul gråt og gråt og fortsatte å fortelle at han igjen hadde gjort det vonde, at han hadde tatt vekk enda en hund fra Rob.

«Jeg tror ikke han gjorde det med vilje», gjentok Rob dumt til betjenten, som nikket og sa at det trodde ikke hun heller.

Rob hørte Raouls hikstende gråt ute i gangen mens de ventet på heisen, og da heisen endelig kom, ble det stille i gangen, og leiligheten ble også taus og tom. Før hadde den virket så full av liv og av planer om å gjøre så mye sammen, og nå var det helt stille. Han tenkte på Nurket og hvordan hun døde, og hva Raoul hadde gjort. Eller hva de trodde han hadde gjort. Og her er det historien spalter seg. Eller Rob spalter seg selv. Blir til noe annet. Noe uforståelig. Men først og fremst et uttrykk for hvor uforståelig Rob handlet. Hvordan han gjorde det motsatte av hva alle andre normale, oppegående personer ville gjort.

Det som ville vært normalt, var å si at han håpet at Raoul ville råtne i fengsel i evig tid for det han hadde gjort mot Nurket, og at han aldri ville se ham igjen. At nå var det nok av Raouls misbruk av ham og hans respektløse måte å behandle alt som hadde emosjonell verdi for ham på. At å drepe hunden hans måtte være grensen.

Men det var det ikke. Rob tenkte at det måtte være et uhell. De hadde planlagt å gjøre så mye sammen. De skulle reise mye sammen og bli edru og slutte å krangle og være en familie.

Det var sant at Rob hadde utsatt Raoul for rusmisbruket sitt, og at Rob skulle vist mer modenhet i forholdet siden han var den eldste. Rob hadde latt en hel eske med Nosinan stå framme, og man vet ikke hvordan hjernen kan reagere på det. Selvfølgelig hadde dette skjedd på grunn av Robs grenseløse, udisiplinerte liv fullt av dop og piller, som gjorde at folk rundt ham også ble syke. Det hadde han jo hørt om i timevis på alle tolvtrinnsgruppene han gikk til for å prøve å få kontroll på rusmisbruket. Han var 25 år eldre og burde vite bedre. At Raoul hadde noe skyld i dette, var ikke tilfellet. Det som hadde skjedd, var et resultat av at Raoul hadde tatt en Nosinan, og på en eller annen måte hadde han tråkket på hodet til Nurket. Hvis Rob ikke hadde vært så skjødesløs med å la alle mulige piller og dop ligge framme så alle fritt kunne forsyne seg, så hadde Nurket vært i live.

Freya så på ham med store, blanke øyne, og Rob så rundt seg, og stillheten på dette loftet i New York minnet ham på at han kom til å bli mer og mer alene.

En stillhet uten Nurket og uten Raoul.

Uten noen, til slutt.


Kapittel 995
ELDRE MANN SØKER VENN

Rob traff Raoul på sex-appen Scruff etter å ha vært edru fra crystal meth-avhengighet en måned. Da Rob først så bildet av Raoul, syntes han ikke at han var så attraktiv. Rob hadde også lovet seg selv å ikke date yngre menn igjen. Rob husker ikke helt hva Raoul hadde skrevet til Robs profil, men Raoul sendte med tre ekstra bilder som Rob åpnet og så på, og et av bildene viste en slående vakker ung mann. En ung mann med prinsipper, en lojal mann som man kunne stole på og bygge et liv sammen med. Alt dette konkluderte Rob med en halvtime etter å ha fått bildene tilsendt. Raouls måte å svare på var som den generasjonen gjør. Kort og kaldt. Han svarte enten «Ja» eller «Nei» på de fleste spørsmål, og de bestemte seg for å treffes.

Samme dag som de skulle treffes, skrev Raoul til Rob og sa at dusjen hjemme hos ham ikke virket, og at han enten måtte dusje hjemme hos Rob eller komme en dag dusjen virket. Han ville være ren før de traff hverandre. Raoul ankom svett etter å ha skatet fra Brooklyn til Chelsea og tok av seg klærne med en gang for å hoppe i dusjen. Rob husker ikke at han syntes at Raoul var så ekstremt tiltrekkende, men etter dusjen tok Rob ham inn på soveværelset. Rob hadde ikke hatt noen som helst fysisk kontakt med noen på en stund, så han kom etter to minutter. «Det var kjapt», sa Raoul, og Rob svarte et eller annet om at det kan jo hende, og gjorde det klart at han ville at Raoul skulle gå hjem. Og Rob husker at han følte seg bedre enn på lenge, at han kunne begynne å ha et sexliv igjen, at noen var tiltrukket av ham, at alt ikke var så galt likevel. At han kunne begynne et nytt og edru liv, at gutter som var halvparten så unge som ham, fortsatt kunne finne ham tiltrekkende. Så etter det første møtet med Raoul var Rob egentlig klar for å treffe nye menn og date og gjøre alt det normale mennesker som ikke er avhengig av crystal meth og steroider, gjør. Han planla absolutt ikke et liv med Raoul.

Noen dager senere skrev Raoul til ham igjen på Scruff og spurte hvordan Rob hadde det. Rob husker ikke om det var han eller Raoul som spurte om de skulle møtes igjen. Tre uker senere tilbrakte de all tid sammen, og Rob sa at han elsket Raoul, og Raoul sa at han elsket Rob, og Rob sa at alt han ønsket, var at Raoul ikke løy for ham. Rob sa også at han var så lei av gutter i New York som jobbet som horer, og at han ikke ville date noen med en profil på rentboy.com.

Et par kvelder senere sier Raoul at han har noe å vise Rob, det er hans profil på rentboy.com, at han også er en av alle de guttene som jobber som horer, men han har bare gjort det noen få ganger, og det var ikke noe penetrasjon med i bildet, og han skal slette profilen. «Bare du ikke lyver for meg, så er alt ok», sa Rob og så for seg en tilværelse med en pålitelig, lojal, snill, ung mann med manerer og ambisjoner. Dette var noe annet. Noe nytt. Noe som kunne vare. Raoul var utdannet fotograf, så de hadde kunsten til felles også. Og utstillingstilbudene raste inn. Så det så lysere ut enn på lenge.

Rob finner ikke egentlig noen grunn til å utdype mer i detaljom den første tiden sammen. Raoul kunne leve med Robs endeløse redsel for å være alene, og Rob begynte ubevisst å venne seg til at Raoul ikke sa et sant ord om noe som helst.


Kapittel 60
FORANDRINGER

Etter at politiet hadde tatt med seg Raoul, begynte Rob Bo’Bel å kjenne på en følelse av at ingenting ville bli det samme igjen. Han satt og så på Raouls arbeidsbord fullt av alle de små tingene som han samlet på, objekter han brukte til fotografiene sine, og Rob så for seg hvor Raoul var nå, og hva som hadde hendt. Han tenkte at livet egentlig er en lang straff pålagt oss av en dimensjon høyere enn oss selv.

Rob begynte å se for seg et liv uten Raoul, og det ville han ikke forestille seg. Han bestemte seg for å ringe terapeuten sin, Geita. Hun hadde snart brukt syv år av livet sitt på å prøve å få ham edru, og hun hadde prøvd å få ham til å forstå at hvis han bare stoppet å dope seg, ville han framstå som en brølende løve full av nytt livsmot. At han ville bli en tiger som brølte ut i jungelen med ny og kraftig kreativitet. At verden ville åpne seg for ham som en orkan, og han ville endelig kunne begynne å leve livet sånn som han fortjente å leve det. Men Rob valgte dop. Og hun foreskrev Risperdol, som gjorde at han ikke ble psykotisk av crystal meth-inntaket, og et arsenal av andre piller.

Rob forklarte henne hva som hadde hendt. Hun svarte med å si at etter at Raoul hadde gjort noe sånt, kunne han bare sitte i fengsel. Rob sa at han egentlig var enig, men at det var mer komplisert enn som så. Han begynte å forklare at Raoul hadde tatt en Nosinan og sovet i tretten timer, og at han hadde vært utsatt for Robs rusmisbruk i månedsvis, og at ingen ville reagere på en normal måte etter å ha vært i nærheten av hans gigantinntak av narkotika og rus. At Raoul var et offer for ham og hans person, og at Rob selv hadde et personlig ansvar for situasjonen. At det var hans feil som hadde latt Nosinan stå framme som til fritt forbruk, og at Raoul måtte ha tråkket på hodet til Nurket ved en feil. Geita lyttet og sa at hun kunne komme bort.

Geita hadde flagrende gevanter og afrikanske smykker og utradisjonelle behandlingsmetoder og nærmest svevde over bakken. Hun hadde et geitehorn hengende fra det venstre øret sitt og var den som hadde veiledet ham og jobbet sammen med ham i et av hans viktigste prosjekt, som var å ha en gruppe schizofrene som jobbet i studioet sammen med ham et helt år. Det året var han fremdeles litt berømt og etterspurt. Alle de endeløse gangene Rob hadde tatt heisen opp til Geitas eksotiske loft på 49th street for å prøve nok et nytt behandlingsinitiativ som skulle ende opp som en fiasko. Likevel ga hun aldri opp. Alltid like optimistisk tro på at denne gangen skulle det virke. At nå ville vi alle overvinne rusmisbrukets dype favntak. Hun stilte alltid opp, kom over til leiligheten når nok et forhold hadde rast sammen eller crystal methbruken hadde resultert i nok et utbrudd av paranoia og hallusinasjoner. Og nå var hun der igjen. Ja, Raoul var jo narkoman, han også, så alt var bare et symptom på rusens forbannelse og at alt gikk galt når narkotika var involvert. Selvfølgelig var dette et resultat av Robs rusmisbruk og livsstil og utflytende holdninger. Han hadde mistet kontrollen over livet sitt, som vanlig. Og nå måtte noe gjøres for å redde Raoul ut av denne situasjonen.

Rob og Geita prøvde å finne ut av hvordan de skulle løse det hele. Hvordan de skulle få en så forferdelig situasjon til å bli noe annet enn bare en grusom handling med alvorlige konsekvenser. Hvordan de skulle snu alt om til noe positivt og få Raoul ut av fengsel. Rob satt i noen timer og tenkte i stillhet over hele situasjonen og kom til at egentlig hadde Nurket alltid vært redd Raoul. Hun hadde aldri likt ham og hadde en gang bitt ham kraftig i nesen av redsel da han skulle gå tur med henne. Hun nærmest hoppet av glede når han gikk ut av døren, og nå i ettertid ser Rob Nurkets redsel for Raoul nærmest som om hun forutså sin egen skjebne. Dyr er vare overfor menneskers vesen og har et instinkt i seg for om noen vil skade dem. I ettertid ser Rob at Raoul ville skade Nurket. En gang kom hun hinkende over gulvet, de gikk til veterinæren for å finne ut hva som hadde skjedd, og det viste seg at hun hadde brukket poten sin. Rob forsto ikke noe av det, han kunne ikke skjønne hvordan det hadde skjedd, men nå tror han at Raoul brakk poten hennes. At han allerede da hadde skadet henne. At han fra begynnelsen av deres forhold ønsket å skade dyr eller mennesker som Rob brydde seg om.

Tankene ble avbrutt av at telefonen ringte, det var moren til Raoul.


Kapittel 7
IKKE MER VIRKELIGHET

Etter at Rob Bo’Bel hadde svart på den telefonen, skulle han fortsette å skrive om da Raoul knuste hodet på chihuahuaen hans, Nurket, og at Raoul senere prøvde å ta livet av Rob ved å knuse et metallbord i hodet hans, noe som førte til at politiet nok en gang ble involvert i volden til Raoul. Raoul ble etter hvert så voldelig og ubalansert at Rob spurte Geita om det var 001 man ringte hvis man var redd for å bli drept. Før Raoul slår metallbordet i hodet på Rob, er det noen detaljer Rob gjerne vil fastslå. En ting Rob finner helt avgjørende for å fortsette, er å fastslå at han ikke liker virkeligheten.

Hele livet har han prøvd å unngå alt som har med virkelighet å gjøre. Begreper som genuint, autentisk, ekte, levende er begrep han ikke liker.

Samme med det utslitte begrepet om kreativitet og hvor mye denne tilstanden skal kunne tilføre av kvaliteter, kvaliteter som Rob i bunn og grunn ikke vet om han har. Er det noe Rob ikke lenger har lyst til, er det å være kreativ. Han har ikke noe ønske om å skape noe som skal være banebrytende for noen som helst, og synes bare det er et ork å dalte seg ned i atelieret hvor han befinner seg kun av praktiske årsaker.

Rob kommer tilbake til disse årsakene litt senere.

En ting til er at Rob ikke vil at denne romanen skal bruke ord som «fitte», «pikk», «pule», «knulle» eller noen tydelige seksuelle beskrivelser med den typen språk.

For å være ærlig interesserer verken beskrivelsene eller de seksuelle aktivitetene de refererer til ham, da Rob er komplett uinteressert i sex og kropper og alt mas om identitet i forhold til disse.

Rob vil skrive om at han var en seksuell seksåring, og i en alder av 52 år har man bare fått nok sex.

Rob vet ikke hvor det begynte, hvorfor han alltid har ønsket noe annet, et annet liv, et annet jeg, og hvorfor han alltid har gjort alt for å unngå noe som er i nærheten av noe genuint og ekte.

Rob er seks år igjen. Sprengt Måke har hele huset fullt av folk, unge mennesker, tenåringer og litt eldre, som har sex mens han ser på.

Ungdommene og Sprengt Måke har nettopp prøvd å påkalle noe ondt, han husker ikke helt, og telefonen ringer, og det slår gnister ut av røret som igjen viser til noe hatefullt, kaldt og gotisk, noe som er i veggene, og som er ute etter å ta ham.


Kapittel 8
MENN KAN VOLDTAS

En annen gang prøver Sprengt Måke å kvele ham ved å holde en pute hardt over ansiktet hans. Noen andre er med, de ler. Han må stå timevis i en iskald dusj. Dette er også en del av hva Sprengt Måke har interesse av å gjøre. Sadister trenger ikke være mer enn tenåringer før de begynner å avsløre sin spesielle natur og går til verks med en total overbevisning på det utvalgte individet.

Rob husker samtaler i ukjente rom, å bli utkledd som pike, ledd av, kledd av og på klær, og gjort narr av. Penisen hans latterliggjort i forskjellige ritualer som Sprengt Måke instruerer seg selv og andre i. Flere står og ser på mens han tisser, og de ler sammen med Sprengt Måke.

Når Sprengt Måke ligger ved siden av ham i sengen, merker han at hun hele tiden har hånden sin på underlivet sitt, og senere forstår Rob at hun onanerer mens hun ligger ved siden av ham. Senere vil Sprengt Måke at han også skal se på kjønnet hennes, han ser at hun ikke bruker undertøy, og hun setter seg alltid overfor ham så han ser vaginaen hennes.

Ord som samleie, ereksjon, kjønnsorgan har du ikke når du er så liten.

Ingen spør noen gang Rob om hva som har foregått. Hvorfor skal man interessere seg for virkeligheten når den ikke engang eksisterer.

Sprengt Måke likte når Rob så på at hun hadde sex med andre, hun lo og beveget seg merkelig, og Rob følte alltid at dette burde han ikke se, men hvor skulle han se ellers. I hele sitt liv har Rob ønsket å hvile blikket på noe, holde det der en stund, men tilværelsen er for kjedelig til at han orker.

Akkurat som han ikke lenger orker god litteratur, viktig kunst, meningsfylte relasjoner eller at man skal bety noe for noen.

I dag tenker Rob på at han egentlig bare kunne vært alene, for han har alltid måttet late som overfor venner eller kjærester.

At de elsket ham og han elsket dem.

Ingen av dem elsket ham, og han elsket vel heller ingen av dem.


Kapittel 2
VÅT ULV ER DJ PÅ DAVID BOWIE-KVELD I SKOGEN MED KALLE KANIN

Sprengt Måke vil ligge med Rob. Han våkner av at hun ligger og stryker ereksjonen hans. Sprengt Måke sitter med hele underlivet sitt over ansiktet hans, og hun ler og spør om han vil slikke. Sprengt Måke spør om han liker brystene hennes.

Det er trist at Rob må bli feit og gammel før han forstår at han en gang var attraktiv, og at nå er han bare en falmet, utlevd gammel mann som observerer at ingen lenger ser på ham.

Egentlig er det like greit, seksualitet er noe han ikke orker mer av.

Rob kjenner at magen stritter imot når han prøver å bøye seg, og det er da han innser at han er blitt feit. Ikke overvektig, men feit, feit og gammel, akkurat som Sprengt Måke sa han ville bli.

Når Rob skriver om noe som ikke er virkelig, tar panikken ham igjen. Rob tenker at noen ord må man bare ikke si, fordi det kan resultere i en virkelighet som man ikke kan forklare.

Han begynner å bli redd for at det han skriver, skal bli som en form for mutant som plutselig bor i rommet over ham og filmer alt han gjør.


Kapittel 9
DEN NARKOMANE LØSNINGEN

Rob Bo’Bel må bare få sagt at denne romanen ikke kommer til å inneholde noen tårevåte, sentimentale beskrivelser av det å være narkoman eller alkoholiker. Daglig blir vi bombardert med dybdeintervjuer, memoarer, prosa eller dikt om avhengighet til disse substansene. Hvordan de griper inn i livet ditt og tar et grep over deg som nesten ikke kan beskrives uten et endeløst gnål om klinikkinnleggelser og forbannelse over narkotiske stoffer som tar over hele livet ditt, og som i de fleste tilfeller fører til at samfunnet tilbyr en eller annen form for Anonyme Alkoholikeres tolvtrinnsklinikker eller -terapeuter.

For Rob framstår disse tolv trinnene som århundrets største oppkok av selvfølgeligheter, de har klart å penetrere nesten 80 % av alle behandlingsprogram til alkoholikere og narkomane, det er jo nesten litt imponerende, synes han, hvordan de opererer som en form for tolvtrinns mafia som dominerer alt av behandlingstilbud i den vestlige verden. Hva Rob har å si om den saken, om det å være narkoman, er at hele substansen i det å være avhengig av et narkotisk stoff eller alkohol er ren latskap. Det er ikke sånn at man bare blir virvlet inn i substansen sin usynlige kraft og bare må hengi seg til denne.

Nei, de første gangene er det fantastisk, men etter hvert blir det jo noe man tyr til for å få mer energi, i tide og utide, kunstneridentitet, nye ideer og gud vet hva, man bare propper i seg av det ene narkotiske stoffet etter det andre, og samme hva som skjer, er det alltid en grunn til å ruse seg.

Rob orker ikke å høre et pip mer om alkoholens forbannelse eller det fengselet som avhengighet til narkotika skaper. Den selvgodes evne til å finne opp løgner og historier bare for å kunne si « vi mistet kontrollen », eller at «vi var i alkoholens favntak».

Disse substansene hadde aldri noe grep om dere.

Dere klorte dere fast til dem.

Nektet å slippe taket, så dere ikke trengte å se i øynene at hver gang livet ikke gikk deres vei (går det noen gang noens vei?), så var det innpå med mer alkohol eller narkotika.

Det er ikke en bunnløs avgrunn av avhengighet dere står i, men en helt overkommelig impuls av ren latskap, å ikke ville innse at dere ikke klarer å flyte videre på livsløgnene deres og se at latskap er kjernen av hele dette forbausende lite komplekse fenomenet.

Eller?

Var det dette Rob messet om for seg selv hver dag fordi det var lettere å bare si at man var lat og utspekulert og kalkulert?

At det var bedre å tegne opp et sånt bilde enn å faktisk begynne å tenke over hva det var som gjorde at Rob ikke orket ett edru øyeblikk? Ett sekund av klarhet var verre enn alle klinikkopphold, psykoser, sykehus, overdoser, paranoia, alle tanker, alle misforståelser, alle minner, alt hat, alle tvangstanker, alle hallusinasjoner? Livet er enkelt, vi lever, og så dør vi.


Kapittel 11
ER VÅT ULV EN MANN UTEN IDENTITET?

Våt Ulv var ingen bølle eller en mannstype som ville tvinge en inn i noen som helst maskuline stereotypier: «Ikke vær flau over at du leker med dukker», pleide han å si til Rob.

Hvorfor gjorde Kald Koala avstanden mellom dem så stor?

Hvorfor sa Kald Koala til Våt Ulv etter 50 års ekteskap : «Hvis jeg skulle ligge med deg igjen, hadde jeg følt meg som en hore.»

Hva lå det i hennes utspekulerte måte å sakte, men sikkert frata Våt Ulv all anstendighet og verdi som mann på og knuse ham med sine bebreidelser over alt han ikke hadde klart å få til, hvordan han feilet så fatalt i å gjøre Kald Koala lykkelig igjen.

Etterkrigsmannen er ikke bare et misogynt monster som ikke forstår det komplekse og sarte kvinnesinnet. Det er også menn som jobbet hver dag for å forsørge kone og barn, og som gjorde det inntil det totalt selvutslettende.

Og hva fikk Våt Ulv igjen, bebreidelser og forakt, avvisning og et totalt fravær av intimitet.

Til og med da han var døende av kreft, kunne ikke Kald Koala mobilisere en tåre over hans virkelig urettferdige og grusomme død. Selv ikke da kunne hun takke ham for alltid å ha tatt vare på henne, eller si takk for et godt liv, eller være litt kjærlig mot ham.

Rob tror at det Våt Ulv ønsket mest, inntil det siste, var at Kald Koala skulle omfavne ham og si at hun var glad i ham.

Hvorfor portretterte hun ham som en som ødela livet hennes?

Ikke bare skulle Våt Ulv fratas alt livsinnhold, alt annet enn å sitte og høre på Kald Koalas evige bebreidelser dag ut og dag inn.

Alt som minnet om livsglede eller humor, drepte hun med sine spydige, giftige kommentarer i sarkastisk tonefall, blandet med den vanlige lasten av selvmedlidenhet og stakkarslighet.

Til og med den dagen Våt Ulv døde, måtte hun simulere et selvmordsforsøk. Rob måtte sparke inn døren, han fant henne susete av medisiner, hun lå i sengen sin og tviholdt på et bilde av henne og Rob.

Dette er også kvinner.

Kvinner som lar en mann dø etter 55 år sammen uten å felle en tåre.

Dette er også kvinner, kvinner som fratar menn all historie og mening.

Hun projiserte sitt uforløste hat på Våt Ulv, som en voldtekt. En voldtekt hvor Kald Koala sto som en borre mellom Rob og Våt Ulv og kontinuerlig trakk dem lenger og lenger fra hverandre.

Er det ikke det en voldtekt gjør?

At man blir som en fremmed i sin egen kropp.

Da må vel det gjelde sinnet også.

Den mentale tilstanden man befinner seg i etter å ha blitt manipulert i årevis til å tro at Våt Ulv ødela livet hennes.

Og Rob svelget alt.

Hennes versjon av et Golgata av et ekteskap.

Rob lot henne holde på som om hun egentlig bodde i et krisesenter for kvinner og trengte 24 timers forsikring om at hun ble misbrukt og plaget på alle tenkelige måter.

Samtidig satt hun som et knivskår mellom Rob og Våt Ulv, sikker på at de aldri skulle se hverandre som de de egentlig var.

Det måtte ikke skje, for da ville alt selvbedrag og all løgn bli tydelig.

Hun portretterte Våt Ulv som en person som ville svindle henne, ta fra henne alt hun eide og utnytte alle hennes svakheter.

Hun klarte igjen å gjøre blodsbånd om til giftig ugress som sved av alt i sin nærhet.

Alt går i sirkler.


Kapittel 12
KJÆRLIGHET

Men som alle ofre elsker Rob Bo’Bel sin overgriper. Den symbiosen er jo ufravikelig.

Alt er jo kjærlighet.

Alt hva vi befatter oss med, skal ende ved dette utslitte begrepet om kjærlighet.

Man voldtar noe man elsker.

Når Sprengt Måke tok skjødet sitt og satte seg over ansiktet hans, så alt Rob kunne puste var det varme rommet som ethvert avkom kan komme ut av.

Var det kjærlighet?

Er det kjærlighet å putte forskjellige objekter opp i anus for å se hvor mye den kan fylles opp med?

Dette anus som senere blir til en septiktank av hans såkalte elskeres sæd, sperm, ejakulasjon.

Igjen, ingenting er vel relevant når vi ikke er virkelige lenger.

Ikke kroppens virkelighet heller.

Og er vi ikke bare lei hele denne kroppen med sine konstante skuffelser, alle funksjoner eller utbrudd og nedbrytninger?

Orker vi i det hele tatt å lese mer om hvordan folk ikke klarer å ha en kropp?

Eller at de føler kroppen er en annen.

Robs kropp er feit, gammel og sliten.

Noen ganger føler Rob at han er så sliten og oppbrukt at selv om han sover nesten hele dagen, klarer han ikke helt å våkne.

Drømmene er alltid de samme, Rob er med familien, eller Våt Ulv og Rob er i en fremmed by, eller bor på et hotell, men Rob har glemt hva som er adressen, så han prøver febrilsk å finne tilbake til hotellet, men Rob vet ikke hvilken retning han skal ta.

Det kjedeligste Rob vet, er når noen forteller ham om drømmene sine, så han stopper der.

Noen ganger blir han redd for det han vil skrive, at hvis det står skrevet ned, det han egentlig ønsker å skrive om, så vil Kripos og gudene vet hvem andre komme stormende inn for endelig å arrestere ham. Sånn at Rob skal få den straffen han fortjener, og som han alltid har ventet på.

Rob får folk til å gjøre dårlige ting.

Hele livet har han fått mennesker til å gjøre dårlige ting, spesielt mot seg selv.

Alt han har klart å innbille alle. Han har skapt seg, gjort seg mer interessant enn han er, prøvd å være noe han ikke er, løyet, fantasert, funnet opp.

Rob har i bunn og grunn bare vært en optisk illusjon som andre kan projisere all sin skam og frykt på.

Skam og straff.

Livets prinsipper.

Den uvirkelige følgesvennen. Den uutholdelige virkeligheten som bare er som en gammel kirkegårdsrotte som graver sin egen grav.

Aldri noe mer sannhet.

Aldri noe mer ekte.

Aldri noe mer genuint.

Aldri mer ham.

Og ingen flere tåredryppende historier om substanser og misbruk.


Kapittel 113
GUD HATER MENN

Alle hater menn.

Mest hater menn seg selv, og deretter hater de kvinner, og etter det hater de alle de andre rundt seg, og til slutt hater de også alle menn rundt seg.

Menn gjør vi som vi vil med, de er ikke sånn som oss andre, fulle av emosjoner, dybde, kompleksitet og evnen til å skape liv som kvinner har.

Gud vet hvor mange mordere, voldtektsmenn, forbrytere kvinner føder, oppdrar og slipper ut i livet, fulle av alle nevroser og mentale oppheng kvinner har.

De har gitt liv til alt fra diktatorer til presidenter.

Alle disse jævlene som har en mor, en som tar vare på dem og gir dem den samme forakten som deres mødre ble oppdratt til av sine egne mødre.


Kapittel 131
HVORFOR HATER MØDRE BARNA SINE?

Alt er kvinners feil, de gir liv til alle voldtektsmennene, diktatorene, sosiopatene, seriemorderne, soldatene, katolske prester, kristne biskoper, alle kommer fra dem.

Ut av deres skjød.

Hadde Rob måttet jobbe så hardt for å få trenge inn i dem som heterofile menn lengter så voldsomt etter, hadde han rett og slett heller blitt gruvearbeider.

Er varmen fra kjønnsleppene som en gang vil gi liv til noe, virkelig så fristende?

Det samme underlivet Rob måtte ha kontinuerlig over seg, oppå seg, ved siden av seg, fra han var seks år, er jo som et gapende sår som bare minner om alle menn som blir skutt i kriger med hjernemasse som spruter oppetter veggene, eller kroppen full av kulehull.

Hvorfor ikke bare penetrere alle de hullene?

Dere kan ikke si at menn skaper all forakten deres, for det er jo kvinner som har dem inni seg i ni måneder, de spiser jo direkte fra kvinnekroppen, mens kvinner bærer på disse uhyrene i ni måneder. Alle voldtektsmenn har en mor, og gjennom sine kropper gir mødrene menn sin første impuls til å voldta.

Noen ganger føler Rob seg så utslitt, så sliten av alt strevet for å ivareta en karriere, at alt han vil er å sove og sove og sove. Denne søvnen som er som en vellykket LSD-trip, hvor du våkner opp og finner ut at du i det minste fikk noen timers pause fra det daglige marerittet vi gjennomlever hver dag.

La oss alle innrømme at vi ikke lever de livene vi ønsker, har de partnerne vi har drømt om, den karrieren som vi trodde vi kom til å ha.


Kapittel 10
MEAT IS MURDER (THE SMITHS 1985)

Etter at Våt Ulv og Kald Koala hadde solgt alt de eide i Oslo og flyttet til Portugal, flyttet Rob Bo’Bel til Porto, etablerte seg der med et lite studio og leilighet. Rob besøkte jevnlig Våt Ulv og Kald Koala, og det tok ikke lang tid før Rob fant en ny langer som kunne forsyne ham med 10 gram kokain hver dag. Våt Ulv og Kald Koala kranglet mer og mer, hun ble virkelig ondskapsfull av de varme nettene, det virket som hun hatet Våt Ulv, og hver gang Rob var på besøk, spydde Kald Koala ut omtrent alt som var mulig av bebreidelser og hat og bitterhet. De hadde solgt alt hjemme i Norge, så det var heller ingen mulighet for å returnere hjem, og Våt Ulv hadde investert i noen hus der nede, men plutselig snudde boligmarkedet for sommersultne nordmenn og Våt Ulv fikk ikke solgt husene og Kald Koala bebreidet Våt Ulv for at hun var parkert for evig i dette solfylte landet, og hun virket bare mer og mer ond, som om hun omtrent nøt at Våt Ulv hadde mistet investeringene sine så hun hadde fri adgang til å virkelig gruse ham daglig med bebreidelser og spydige kommentarer.

For hvert besøk ble Rob mer og mer rusa. Våt Ulv sa en dag til Rob «Jeg kunne ønske at jeg en dag kunne oppleve at du ble edru», og Våt Ulv så på Rob, og Rob følte seg liten og lei av å kjempe mot dragsuget av kokain og piller, og han sa til Våt Ulv «I morgen skal jeg ikke kjøpe noe mer kokain, og vi kan kjøre en tur og se oss rundt, og så holder jeg meg edru».

Det han ikke sa, var at han hadde kjøpt nesten 20 gram kokain, og han hadde mer enn nok igjen til morgendagens utflukt. Så han tok kokain på soveværelset kvelden før de skulle dra, og lot som han var edru neste morgen, og Våt Ulv syntes han var flink.

Våt Ulv var glad for å slippe Kald Koala sine spydigheter og bebreidelser, og de satte seg i bilen og begynte dagens tur.

«Jeg er så glad for at du er edru», sa Våt Ulv og kjørte intetanende ut til småbyer og vakre steder, og hvert sted de stoppet, sa Rob at han måtte på toalettet, og han tok et par linjer på hver eneste veikro og hvert sted de stoppet, mens Våt Ulv trodde at akkurat denne dagen skulle han bli edru.

Våt Ulv fikk aldri oppleve Rob som edru, og til og med da Våt Ulv var på sykehuset døende av kreft, sa Våt Ulv at hans største ønske var å få oppleve Rob edru.

Det fikk aldri Våt Ulv oppleve.

På turen sa Våt Ulv at han trodde at Rob hadde det som skulle til for å klare å bli edru, og at han alltid kunne stole på at Våt Ulv ville være der for ham.

En stund etter fant Våt Ulv en klinikk i Stockholm.

Våt Ulv kom den helgen familiene til alle misbrukerne som var på klinikken skulle komme. Våt Ulv satt rett imot Rob på en stol. De andre på klinikken satt i ring rundt dem, som om de prøvde å stenge alle veier ut, i håpet om at denne gangen skulle troen på en høyere makt og arbeidet med tolvtrinnsprogrammets visjoner for et nytt og bedre liv virke.

Våt Ulv så på Rob, og han sa: «Jeg kunne bare ønske du var som den gamle Rob som smilte og var glad og hadde masse humor», og Rob så seg rundt på de håpefulle klinikkmedlemmene som ventet på at han skulle svare at han var på vei til et nytt og bedre edru liv, men Rob sa bare: «Jeg husker ikke sist jeg var glad», og han så skuffelsen i Våt Ulv sitt ansikt og i ansiktene til alle som satt og hørte på denne offentlige bekjennelsen på enda en tolvtrinns klinikkinnleggelse som ikke hadde noen som helst effekt.

På denne klinikken hadde de også en terapiform som de kalte «tough love», som gikk ut på at man skulle bryte ned misbrukerens barriere ved at alle pasientene skulle si akkurat det de ville om pasienten mens de satt i en ring rundt ham eller henne. En dag var det Rob sin tur for «tough love », og den fortrengte sadisten av en kvinnelig terapeut begynte med å si at Rob virket uinteressert i hele programmet og ikke motivert til å bli edru, og hvis han ikke ville være her, kunne han bare se for helvete å dra hjem, men nå skulle han høre sannheten om hvordan alle de andre pasientene opplevde ham. Så skulle alle de andre pasientene dele alt det gale Rob gjorde under oppholdet. Alle pasientene satt i en ring og så surt på Rob som om de gledet seg til å offentlig ydmyke og irettesette ham. Den første pasienten begynte med å si at han virket mer interessert i mote og hva han hadde på seg, enn i tolvtrinnsprinsippene.

Rob så ut i luften og tenkte at det var nok sant.

De andre pasientene syntes at han virket sur, og at han ikke forsto at «tough love»-prinsippene og tolvtrinnsprogrammet var en fantastisk mulighet for å bli edru, og at nå var hele klinikken lei av Rob og negativiteten hans og fiendtligheten hans mot de andre pasientene, og at hele klinikken var gørrlei hele Rob som ikke var klar for å hengi seg.

Dagen etterpå tok han første fly hjem til Portugal, og på kvelden bestilte han sine vanlige ti gram kokain, og nok et tolvtrinnsnederlag var et faktum.

Senere, da Våt Ulv bodde hjemme i Oslo og var døende av kreft, tok Rob så mye kokain at han fikk et anfall som gjorde at han falt bakover og slo inn hele dusjdøren hjemme hos Kald Koala og Våt Ulv og ble lagt inn på akutten hvor legene konstaterte at han hadde fått et hjerteinfarkt og måtte være natten over på sykehuset for observasjon, og hele tiden tenkte han at nå mister jeg enda et døgn med Våt Ulv, og han dro av seg alle ledninger som var limt rundt på kroppen hans, og dro for tidlig hjem fra sykehuset, og legene sa at det var på hans egen risiko.

Rob ville hjem til Våt Ulv som lå hjemme hos Kald Koala, som vel bare ventet på at han skulle dø, og alt Rob kunne tenke på, var at han ville at Våt Ulv skulle leve bare litt lenger så han kunne få oppleve Rob edru, men han fikk det bare ikke til.

Dagen etter ble Våt Ulv kjørt vekk i en ambulanse og kom aldri hjem igjen.


Kapittel 14
VERDENS VERSTE FAMILIE

Noen ganger håper Rob Bo’Bel at han har kreft, at han kan ligge og få parenteral næring gjennom sonde, ligge på Ullevål og få drikke proteindrikker mens livet ebber ut av ham og alt man har gjort, blir like meningsløst som kreften og strålebehandlingene.

Våt Ulv drar med ambulansen på en fredag, og plutselig er han i delirium, og man får ikke kontakt med ham. Lørdag morgen kommer Rob inn på sykerommet og ser ham ligge alene frakoblet alle maskiner som gir ham vann og næring. Legene har bestemt at han sakte, men sikkert skal tørste og dø av mangel på næring.

Rob husker ennå da Våt Ulv kom ned til ham på hotellet og banket på og spurte om de kunne prate, og han så så liten og tynn ut, lei seg, i skinnjakken Rob hadde kjøpt til ham.

Våt Ulv sa han ikke orket mer, at han hadde begynt å få nerveproblemer av alt hjemme, og at de ville ha ham ut, men hvor skulle han bo? Kald Koala hadde jo særeie, så han eide ingenting og krevde heller ingenting. Han ba aldri om noe annet enn fred og å kunne få sitte og se på TV på et fem kvadratmeter stort rom uten at hun kom skrikende inn og begynte å bebreide ham for et eller annet.

Rob og Sprengt Måke sitter på sykehuset og ser på at Våt Ulv sakte dør mens Kald Koala ligger på samme avdeling etter at hun har prøvd å ta livet av seg.

Rob har ikke mer kokain på sykehuset og må dra ned til hotellet. Etter at han har bestilt sine daglige 10 gram med kokain, og mens han er på hotellet, får han en tekstmelding fra Sprengt Måke der hun skriver at Våt Ulv er død.

Rob får dealeren sin til å kjøre ham opp til sykehuset, og det første han gjør, er å ta mer kokain på toalettet før han går inn på rommet og ser Våt Ulv ligge på sengen sin. Våt Ulv beveger seg ikke, og sykepleierne har gjort ham i stand og satt opp et stearinlys som lyser opp rommet. Vinduet er åpent, og hvite gardiner blafrer i vinden. Det er en varm junikveld, og Rob ser på Våt Ulv, og Rob tenker at han aldri fikk tatt farvel med Våt Ulv på grunn av at kokainen kom først.

Etterpå går han inn på toalettet og lager seg en tykk feit linje med kokain, og av en eller annen grunn er dette den beste linjen kokain han noen gang har tatt.

Etterpå går han til Kald Koala, som ligger på samme avdeling etter at hun har blitt pumpet. Hun sitter og diskuterer om hun virkelig må på et hjem for selvmordskandidater.

Sprengt Måke ler, og sier først at det må hun, før hun sier at det må Kald Koala selvfølgelig ikke. Sprengt Måke skal passe på Kald Koala, og Kald Koala blir roligere.

Så kommer plutselig en gammel kjæreste av Sprengt Måke gående forbi. Han har også kreft, og de prater og ler og sier at «ja, kreft er ille greier».

Rob tenker at nå er Våt Ulv død, og at han aldri mer kommer til å kunne si farvel til ham.

Han lurer på om de tenker på at Våt Ulv ligger på rommet sitt og nettopp har dødd, og han lurer på hvorfor de er så glade.

Rob tenker at dette skal han klare, men døden er så endelig, og har man ikke fått sagt unnskyld for alt det stygge man har sagt og gjort, så får man aldri muligheten igjen, fordi Våt Ulv er død.

Begravelsesbyrået spør om de vil se Våt Ulv før han skal begraves, og det vil Rob og Sprengt Måke.

Våt Ulv ser pen og stelt ut når de kommer til kapellet hvor Våt Ulv ligger i en kiste, og Våt Ulv er iskald etter å ha ligget i en fryser, men han ser like pen og velstelt ut som han alltid var.

Rob begynner å gråte, og han og Sprengt Måke ser på hverandre og vet at det ikke lenger er noen vei tilbake. Ingenting man kunne gjort annerledes, bedre eller prøvd å forandre. Begge vet at det er for sent, og dette er vel det eneste øyeblikket Rob og Sprengt Måke kan møtes i en felles tanke.


Kapittel 67
EMOSJONER

Rob ser på en gammel iPhone-video av Kald Koala hvor hun sitter og sier at han er lyset i hennes liv, alltid snill, alltid god. Vanligvis ville Rob blitt rørt av det. Han burde jo synes synd på henne og hvordan hun endte opp, gammel og syk. Men det gjør han ikke, videoen gjør bare at han føler seg mer fremmed overfor henne enn noen gang før. Han tenker på den betingede kjærligheten hennes, hvor hun snur som et vindpust, og plutselig er kjærligheten snudd vekk, borte som et gammelt spøkelse som ikke finnes, alle de pene ordene er erstattet av hennes tyngende stillhet. Hvor det går dager uten at hun sier et ord. Og alltid vil hun ha en unnskyldning. Og samme hvor mange ganger man sier det, så er det aldri nok.

Det er alltid en unnskyldning til som mangler.

Samme med Våt Ulv, det eneste hun hadde å si etter hans død, var «han kunne jo ha sagt unnskyld for alt det stygge han sa».

Det var altså det eneste hun hadde å si etter hans død. Ikke en tåre, ikke noen sorg, ingen emosjoner? For en mann som hadde gjort absolutt alt han kunne for å prøve å få til den umulige oppgaven som er å gjøre Kald Koala lykkelig gjennom et helt liv?


Kapittel 132
BEGYNNELSE OG SLUTT

Rob husker godt kvelden før de skulle på Ullevål og Våt Ulv skulle få svar på om strålebehandlingen virket. Våt Ulv hadde vært oppe klokka fem på morgenkvisten fordi han var så spent, og han hadde tatt på seg Armanidressen som han hadde arvet av Rob. Han brukte alltid den når han ville være fin eller det var en spesiell anledning, og Rob husker så godt at han var så spent, at han så fram til en god, lang samtale med legen som kunne gi ham alternativer for hvordan han kunne bekjempe kreften. Mens de satt på venteværelset, sa Våt Ulv at han tross alt ville leve litt lenger, at han kanskje kunne få noen siste fine år.

De ble kalt inn til legen, en feit og ubehagelig lege som ba dem sette seg ned og sa: Ja, kreften har spredt seg til nyrer og andre organer, og du er jo en gammel mann og har levd et langt liv. Så da spurte Våt Ulv: Er det lissom ingenting å gjøre, da?

Rob husker ikke om Våt Ulv sa det inne på kontoret eller etterpå, men legen svarte at det var det ikke, og da vi spurte om vi kunne diskutere det med henne, sa hun at hun hadde en ny pasient om fem minutter.

Han husker Våt Ulv i dressen sin som Rob kjøpte en gang på 80-tallet på salg, han klarte ikke å følge med på hva legen egentlig sa. Så de gikk ut. Rob hadde spart opp penger til immunterapi og begynte øyeblikkelig å tenke på hvordan de skulle kunne få til det.

Det var før de fikk vite at Våt Ulv ikke kvalifiserte, siden han ikke fikk cellegift.

De måtte på apoteket, så Rob løp i forveien for å hente medisinene på Ullevål apotek, og han husker at han kjøpte proteindrinker til Våt Ulv, som om de var en form for mikstur som skulle holde ham i live.


Kapittel 677
KONSEKVENSER

Rob begynner å bli redd når han skriver dette.

Det føles som om hvis han skriver det han tenker, kommer det til å hende noe forferdelig. Han er fanget av denne frykten, har vært det i mange år. År av hallusinasjoner og lyder av gjenstander og personer som ikke er i rommet.

Tanken på at det skal komme noen brasende inn, bryte ned døra og legge ham inn eller sette ham bak lås og slå, hemmer ham i å skrive det han vil skrive om.

Noen ganger tror Rob kvinner blir eldre på en måte som menn ikke blir.

Menn blir mer sårbare, tvilende, mens kvinner blir bitre og hatefulle.


Kapittel 111
BERNARD ST. SUMMIÈRE REISER SEG IGJEN

Rob satt i sofaen og så ut over sitt loft i Chelsea, og han tenkte at en gang hadde dette loftet vært håpefullt og fylt av Kiesler-møbler etter et samarbeid med Wittmann i Østerrike.

Raoul sa alltid at Rob hadde altfor mange ting og møbler i leiligheten, og at de burde ta ut noen av sofaene som sto rundt omkring på loftet. Raoul maste så mye om disse møblene at når han spurte om han kunne få male en av Kiesler-sofaene svart, sa Rob til slutt ok, og Raoul fikk sofaen levert til studio hvor han hadde innredet et hjørne der han kunne arbeide med sin kunst og fotografier.

Loftet hadde også et langt, svart bord, dette også fra Wittmann, hvor det sto en computer, pluss alle tegnetingene til Rob og alle bøkene fra Semiotexte og andre forlag som Rob samlet på. Bak bordet var det store, luftige vinduer og en terrasse Rob sjelden gikk ut på fordi loftet var i 30. etasje.

Dette luksuriøse loftet hadde vært åstedet for alt det syke som fant sted der, alle våkenetter Rob satt her, høy av crystal meth, og tegnet til klokka ni om morgenen, etter en lang, paranoid natt som besto i at han hele tiden hallusinerte, han hørte stemmer og latter og trodde at det over gaten var en gruppe kvinner som sto og skrek til ham, og Rob skrek ut i mørket tilbake. Rob trodde faktisk at det var noen i skyskraperen på andre siden av gaten som fulgte med på hans minste bevegelser og prøvde å få ham arrestert for å være en massemorder eller hva annet Rob i sin paranoide tilstand tenkte på, der han satt alene i de tidlige morgentimene i et bråkete og støvete ny.

Leiligheten var tapetsert med Richard Kern-foto av nakne kvinner som Rob hadde byttet til seg med bilder han selv hadde laget. Richard sin spesialitet var å fotografere kvinner i forskjellige stadier av nakenhet, og alle som kom inn til Rob, undret seg over at en homofil mann ikke hadde ett bilde av nakne menn på veggen.

Dette loftet som hadde vært så levende og fullt av menn som kom og gikk, tilfeldige møter som var korte og konsise og av en sånn mengde at Rob ikke kunne huske en brøkdel av alle som hadde kommet og gått i dette loftet. Videre var det et soveværelse med en stor Hastens-seng. Raoul hadde en gang fått den ikke så glimrende ideen å male hele rommet oransje. Rundt veggene sto det klesstativ fulle av Rob sine designerklær. Gjesterommet besto også av stativ etter stativ med designerklær. Kjøkkenet sto fritt i det store hovedrommet, og på kjøkkenbenken lå det et arsenal av piller, hvor man la ut linjer med dop, og hvor annet doputstyr også sto plassert.

Ved siden av soveværelset lå badet, som hadde en stor, luftig dusj og et gigantisk badekar hvor han og Raoul ofte tok bad klokka tre på natten mens de røykte crystal meth og drakk. Ofte tente han og Raoul også levende lys når de skulle ta de slørete nattbadene sine, og senere har Rob tenkt at det var et mirakel at ingen druknet i dette badekaret.

Nå satt Rob alene igjen i denne ruinen som var hans liv, uten Raoul og uten Nurket og Våt Ulv, og Freya så opp på ham med triste øyne, og Rob tenkte at ingenting noen gang ville bli det samme og ingen The Smiths-sanger kunne komme og ta ham vekk fra dette loftet lenger. Han satt og tenkte på den gangen han reiste verden rundt på første klasse for å utforske Tahiti, og hvor han kalte seg Bernard St. Summière og gikk rundt i Tom Ford-dresser fra tiden han var designer hos Gucci, og disse dagene på de tropiske øyene som Bora Bora og Nuku Hiva og Hiva Oa virket så fjernt fra denne ruinen av et liv.

En gang før Våt Ulv døde, hadde Rob og Raoul tatt DMT, og Rob hadde aldri hatt en så sterk opplevelse med hallusinasjoner og den totale følelsen av å trippe helt ut av kroppen. Før DMT-trippen hadde Rob hatt en krangel med Våt Ulv, og han husker ikke hva de kranglet om. Plutselig ringte Våt Ulv, og Rob så at det måtte være fire om morgenen i Oslo. Rob følte seg skamfull og tok telefonen, og det var Våt Ulv som sa: «Du, vi krangler vel aldri» og sa at han beklaget at de hadde kranglet, og Rob følte seg svart av dårlig samvittighet over at han nok en gang satt ruset mens Våt Ulv trodde at han var edru. «Nei, vi krangler ikke vi, selvfølgelig ikke», svarte Rob, og Våt Ulv spurte hvordan det gikk, og de småpratet litt, og så la han på røret, og Rob så på Raoul som lå ved siden av seg og røykte en joint.

Men da hadde Våt Ulv fremdeles levd, og nå var Våt Ulv og Nurket borte. Nå var det ingen Bernard St. Summière som han kunne forsvinne inn i. Han satt stort sett stille på sofaen med Freya i fanget. Han skrudde ikke engang på lyset i det tomme, kalde, mørke loftet. Han satt og tenkte tilbake på ungdomstiden, da han hadde langt lilla farget hår og Kald Koala begynte å gråte og beklage seg da hun så det. Da Rob satt og sminket seg på badet hjemme i leiligheten deres og Våt Ulv smilte og sa: «Vet Kald Koala at du sminker deg, da?» og smilte varmt til ham og lot ham holde på.

Men verken Nurket eller Våt Ulv kommer noen gang tilbake, og alt han sitter igjen med, er bekmørke netter hvor ingen ringer eller spør hvordan det går.


Kapittel 14
PÅ VEI NED

Så tilbake til kvelden hvor politiet tok Raoul og telefonen ringte. Rob hadde febrilsk begynt å prøve å finne ut av hva som egentlig skjedde med Raoul på politistasjonen. Han hadde ringt hundre ganger ned til politistasjonen hvor Raoul satt i varetekt. Rob husker ikke alle detaljene, men i stedet for å tenke at Raoul burde sitte og råtne i fengsel, var Rob i full gang med å finne ut hvordan Raoul skulle komme ut av fengsel og hjem til ham. Hjem til den lille totalt dysfunksjonelle livssituasjonen som Rob var så skremt over å miste.

Ja, selvfølgelig syntes Rob det var forferdelig at Raoul hadde drept Nurket, men stakkars Raoul satt nå i fengsel med noen av byens verste kriminelle, og Rob måtte få reddet ham ut.

Rob ringte Raouls mor, eller var det hun som ringte ham? Hun fortalte i alle fall Rob at Raoul hadde ringt henne fra varetekten, og at hun ikke kunne forstå hvordan noe sånt kunne skjedd, og at Raoul bare var snill og god, og at han helt sikkert ikke hadde gjort dette.

Rob sa at han også var helt sikker på at Raoul aldri hadde gjort noe sånt med vilje, og at de måtte få ham ut av fengselet så fort som mulig.

Etter mye fram og tilbake ble det klart at Raoul var blitt siktet av politiet i New York for grov dyremishandling og kunne komme hjem hvis man betalte kausjon. Raouls mor sa at den var satt til 7000 dollar. Rob ble overrasket over at den ikke var høyere, og spurte hvorfor ikke hun hadde betalt den. «Vel, vi trodde du skulle gjøre det», sa hun. Egentlig var ikke Rob veldig overrasket over dette, da han stort sett betalte alt for alle han hadde i sin nærhet. Økonomi og kjærlighet var nøye sammenbundet i hans liv.

Dette er det første punktet hvor man kan si at Rob Bo’Bel begynner å gjøre ting som det ikke finnes noen unnskyldning for.

I stedet for å tenke at dersom noen dreper hans seks år gamle chihuahua ved å knuse skallen hennes, skal han aldri mer ha noe med det mennesket å gjøre, gjorde Rob det motsatte. I stedet for å tenke, da politiet kom og hentet Raoul, at han bare kunne sitte i det fengselet, tenkte Rob heller på hvordan han kunne få ham fortest mulig ut, hjem til seg, sånn at han ikke behøvde å leve med hele bedraget som var hans liv, skuespillet man spilte daglig, at man var en eller annen narkoman lidende kunstnersjel som bare levde for kjærligheten.

Så hva gjorde Rob når nok en krise hadde oppstått: Han ringte Geita.

Geita var terapeuten som ville fri ham fra substansenes vold ved å få ham til å innse at dersom han gikk på nok Crystal Meth Anonymous-møter, ville alt i livet hans bli annerledes.

At bare ved å overgi seg til en makt høyere enn ham selv ville Rob klare å unnslippe narkotikaens forbannelse.

Vel, en ting er helt sikkert, etter å ha vokst opp i et hjem hvor alle etter hvert gikk i Anonyme Alkoholikere, og Rob kunne sinnsrobønnen utenat før han var ti år, og etter årevis med tolvtrinnsklinikker og møter for alt fra sexavhengighet til voksne barn av alkoholikere til Anonyme Narkomane, er at det programmet overhodet ikke funker.

Rob hatet de selvfornøyde tolvtrinnsmedlemmene som elsket å høre sin egen stemme og ha verdenskonkurranse i lidelse og hvor lenge de hadde jobbet med de totalt absurde tolvtrinnsstegene for å komme til konklusjonen om at man ikke har noen kontroll over sitt eget liv.

Robs problem denne natten var ikke å overkomme narkotikaens forbannelse, men å finne ut hvordan han skulle få betalt kausjonen til Raoul.

Geita lyttet tålmodig til hele hans historie om hva som hadde skjedd, og hennes umiddelbare reaksjon var: «Vel, da kan Raoul bare råtne i fengsel.» Rob prøvde å forklare henne hvordan Raoul egentlig var et offer for hans livssituasjon.

Problemet var at Rob ikke hadde 7000 dollar på sin amerikanske konto, siden den stort sett var tømt av det pengesluket som hans studio og karriere hadde blitt. Kontoen var tom, så derfor spurte Rob Geita om hun kunne legge ut 7000 dollar for ham. Geita sa at Raoul bare burde bli sittende der han var, og at Rob burde gå på flere møter og få et litt mer konstruktivt kjærlighetsliv. Nei, sa Rob, alle fortjener en sjanse, så etter å ha pratet Geita varm fikk Rob overbevist henne om at hun skulle legge ut penger for ham. Han lovet å gå på Crystal Meth Anonymous-møter, og så skulle hun betale kausjon så Raoul ikke måtte sitte i fengsel.

Så etter å ha ordnet opp sånn at den personen som drepte chihuahuaen hans, fikk kausjon, ringte det, og i andre enden var det en stemme som sa: «This is a call from the New York State Correctional Institute, and will you accept the call?» Rob svarte kjapt ja, og det var en hulkende Raoul på tråden, fra varetekten hvor han sa at han var redd for at de andre innsatte ville prøve å slå ham ned og voldta ham, og han sa at aldri ville skade Nurket, at alt han ville, var å komme hjem, og at han elsket Rob. At alt var på grunn av at han hadde sovet i tretten timer og tatt 30 mg Nosinan.

Det faktum at han hadde drept henne på den mest brutale og ondskapsfulle måten mulig, var noe Rob egentlig hadde mistenkt siden Raoul fortalte på telefon fra USA at Nurket var død, men valgte å ignorere, gjøre om til en ulykke som hadde skjedd, og som snarest måtte ryddes opp i, sånn at de kunne fortsette sin «familie», som Raoul så emosjonelt uttrykte det over telefonen.

Han spurte selvfølgelig rett etterpå om Rob hadde betalt kausjonen, og sa at han fryktet for sitt liv i fengselet, at moren hans bare gråt når han ringte, og han var så lei seg for at han nok en gang hadde gjort henne ulykkelig og skuffet.

Det falt ikke engang Rob inn å tenke at Raoul burde beklage til ham at han hadde påført ham et sånt tap, for sakte, men sikkert hadde Rob virvlet seg inn i et nett av selvbedrag og løgn for i det hele tatt å holde ut med en sånn partner. Rob visste heller ikke at disse telefonsamtalene fra fengselet kom til å bli en del av et ritual i katastrofen som hans siste år i New York var.


Kapittel 5009
FOR LENGE SIDEN

I 1985 kom Meat Is Murder av The Smiths ut på vinyl, lenge før vi hadde strømmetjenester og dvd, og ingen musikk hadde gjort mer inntrykk på Rob. Rob husker fortsatt dagen han kjøpte den i platebutikken nede ved Klingenberg kino og gikk hjem for å høre den på rommet sitt hvor han bodde med Våt Ulv og Kald Koala i en leilighet som hadde vært eid av en som var en av Norges store pornokonger med pornomagasiner og videodistribusjon som spesialitet. Leiligheten hadde et soverom med vannseng og speil i taket og masse store fløyelssofaer og en egen bar og masse fløyelsputer overalt. Den leiligheten var virkelig et episenter av 80-tallsestetikk i sin beste form. Sanger som «Barbarism Begins At Home» eller «The Headmaster Ritual» på Meat Is Murder var som avtrykk av hjernen til Rob og hva som foregikk inne i den. Sanger som «Well I Wonder» gjorde nesten at Rob ble sjenert over sin egen hengivelse til sentimentalitet. Meat Is Murder gikk på platespilleren hele tiden, og det var som om noen sang om Rob sin skolegang hvor han ikke hadde noen venner eller fikk til noen ting på skolen, selv om han hadde gått på malerskole fra han var elleve år og Rob sin lærer der sa at han var et geni. Rob husker at Våt Ulv kjørte ham ned på malerskolen, og han lot alltid Rob få alt av tegne- og malematerialer så han kunne tegne og male med de beste materialene. Rob husker godt at etter at læreren på malerskolen hadde sett Rob sine tegninger, så sa Våt Ulv: «Tenk at dette er min sønn.» Hver uke gikk de sammen på kem og kjøpte Winsor & Newton-oljemaling i små bokser og bestilte lerreter eller Våt Ulv preparerte store hvite treplater så han kunne male Grace Jones med tykke strøk oljemaling, og alle de voksne på malerskolen var misunnelige på ham fordi han hadde alle disse flotte tegne- og malematerialene i en liten koffert med seg på malerskolen.

Relasjonen mellom Kald Koala og Våt Ulv var annerledes på denne tiden. De hadde ennå sine giftige og store krangler, alle dører i leiligheten de bodde i, var ødelagt av at Våt Ulv smelte igjen alle dører når han ble sint og skrek til Kald Koala, som da nok hadde en mer underdanig personlighet enn den kalde, skuffede personen hun ble senere.

Det var som om ting ga litt mer mening da Rob begynte på malerskolen. Som om noe samlet dem og gjorde at de endelig kunne sette søkelys på Rob som et elleve år gammelt geni, og Kald Koala begynte å vise en helt annen type oppmerksomhet til Rob, og det var hennes ide at han skulle vise tegningene sine til læreren på malerskolen, og da læreren så tegningene, sa han til Kald Koala at Rob var eksepsjonelt begavet, og at han kunne gå på kveldsskole og tegne akt og stilleben selv om de aldri hadde hatt et barn som elev. Snart ble det til at Rob også fikk lov av skolesjefen å gå to dager i uken på malerskole på dagtid. Dette reddet Rob ut av en skolegang preget av at han verken kunne regne eller forstå tall eller grammatikk, og han ble mobbet av alle de andre elevene som kalte ham Femi Fedo og slo ham og plaget ham på alle tenkelige måter, og Våt Ulv sa at han måtte slå igjen, men Rob fikk ikke dette til. Så til slutt var han så lettet over at han kunne gå på malerskolen at han snart aldri var på vanlig skole.

Snart hadde Rob nye venner. Ikke på folkeskolen, men venner på malerskolen som var 20 år eldre enn Rob, og deres ambisjon var å komme inn på kunstakademiet, og snart var Rob på fester med sine nye venner som var 20 år eldre, og snart drakk han sammen med dem også, og når det var fest på malerskolen, fikk han lov til å gå, og selv om han var tolv år, fikk han lov til å være til klokka ett på natten, da kom Kald Koala og Våt Ulv for å hente Rob hjem for at han skulle legge seg. Så Rob lærte tidlig å drikke med sine 20 år eldre venner og ble også ganske snart med ut på byen med sine nye venner på malerskolen.

Siden han så voksen ut for alderen, fikk han ofte bestilt en halvliter, eller noen voksne gjorde det for ham.

Senere ble det mer og mer konsentrasjon på Sprengt Måke sitt gryende alkoholproblem, og nok en gang skulle stammen samles rundt tolvtrinnsprogrammet, som heller ikke funket for Sprengt Måke. Kald Koala og Våt Ulv dro ofte på Anonyme Alkoholikere-konferanser for å treffe tolvtrinnsmedlemmer fra hele landet eller Skandinavia, og da måtte Rob bare pent vente på hotellrommet eller dra rundt og kjøpe bøker eller plater eller være på rommet sitt, hvor han stort sett lå i sengen og onanerte mens han tenkte på de mannlige tolvtrinnsmedlemmene. Våt Ulv og Kald Koala var til stede og ikke til stede, de levde vel mer for sitt engasjement i AA enn noe annet. Hellig overbevist om at bare du fulgte de tolv trinnene og fikk en sponsor, så ble livet til et langt eventyr av muligheter og reiser og nye utfordringer på tolvtrinnskonferanser hvor de traff andre medlemmer fra inn- og utland.

Så en dag etter at Sprengt Måke hadde drukket seg sanseløst full og begynte å helt miste fotfestet, bestemte Våt Ulv at de skulle reise på tolvtrinnsterapi, og at det eneste som kunne redde Sprengt Måke fra alkoholens bunnløse avgrunn, var et opphold på en av de virkelig store tolvtrinnsklinikkene i USA, og Våt Ulv og Kald Koala begynte å planlegge hvordan hele stammen skulle bli reddet av det med avhengige relasjoner som oppstår når alkoholens favntak sluker mennesker.

Så de begynte å planlegge oppholdet, og Rob ble snart smertelig klar over at han ikke var inkludert i stammeterapituren til Våt Ulv og Kald Koala, og ingen spurte engang om han hadde lyst til å dra sammen med dem til USA, tolvtrinnsprogrammet sin hellige gral.

Så de pakket koffertene sine og dro av gårde, sa «Du klarer deg fint alene, du», og så dro de til USA, og Rob måtte bli igjen hjemme, overbevist om at stammeterapi ikke var noe som inkluderte ham, og han hørte på sin kassettspiller og klarte seg alene mens de var borte. Så Rob lærte tidlig at tolvtrinnsdynamikken stort sett betød at han måtte være alene. Alle dro til USA, og Rob ble sittende alene hjemme som han stort sett alltid var, på en måte, og når de kom hjem fra USA, var de alle oppglødde og ivrige, og Rob så at Sprengt Måke ikke var med hjem, hun hadde blitt igjen i USA for å være lenger på tolvtrinnsklinikken. De fortalte begge med stolthet at de hadde gått på AA-møter og seminarer natt og dag, og til slutt ble det vel sånn at Rob tenkte at dro de for sin egen skyld heller enn for Sprengt Måke og Rob?

I 1989 kom Electronic, gruppen som besto av Johnny Marr fra The Smiths og Bernard Sumner fra New Order, ut med singelen «Getting Away with It», som ble avgjørende for Rob sin oppvåkning når det gjaldt hvem han var i ferd med å ikke bli.


Kapittel 167
FORSONINGEN

De fleste dager sover Rob Bo’Bel. Endeløse medisinerte dager, kvelder som glir inn i hverandre, som om en dag eller kveld aldri dekker behovet for å kamuflere seg, enda en dag hvor man våkner opp klokka 17.00 og prøver å unnskylde seg med de elendige TV-seriene fra Netflix. Nettene er morgenens slave, et arsenal av sovetabletter, beroligende, antipsykotiske legemidler skal endelig gjøre at natten ikke kommer synkende inn over ham som et kaldt, ondt, hviskende oppgjør, prisen man betaler for å leve et liv hvor substanser kommer først og angsten etterpå.

Hva er han egentlig mest redd for, de samme ritualene har gjort seg gjeldende i årevis, de samme tankene, de samme sammensvergelsene, natten er en fiende som han må alliere seg med for å kunne komme seg gjennom den, eller hvor hver tanke danner grunnlaget for at et eller annet sted vil det begynne, at bare sannheten kommer ut, blir du avslørt som den du egentlig er, så kommer Kripos stormende inn vinduet. PST har hatt ham under overvåkning i årevis, og alle de forskjellige transaksjonene av dopmisbruk og menneskelige relasjoner kommer til overflaten for til slutt å avsløre hans sanne jeg, den han egentlig er.

For hvem er han?

Sprengt Måke pleide å si at Rob var en som alltid måtte betale for kjærlighet, og det er vel en av de få tingene hun hadde rett i.

Detaljene er det som til slutt tar livet av ethvert forsøk på å leve et liv. Til slutt ser vi så mye på detaljer og kildehenvisninger og kultivert kunnskap at vi ikke slipper til i våre egne liv lenger. Gud vet hvor mange tolvtrinnsgrupper og gruppeterapisituasjoner Rob har vært på, sitter og lyver for å orke sitt eget selvbedrag, sin egen utilstrekkelighet.

Så hvor fortsetter man nå, hvordan skriver man videre på noe som ikke har et språk? Han spurte Øret, terapeuten han fikk da han kom hjem til Oslo etter at han måtte rømme fiaskoen som ble avslutningen på elleve år i ny. Han spurte Øret om han trodde at man kunne innbille seg at man hadde hatt sex med noen for å på et eller annet vis finne en form for logikk i noe man lurte på om hadde funnet sted.

At det var en illusjon at Sprengt Måke faktisk hadde hatt samleie med noen som var en fjern person, en han trodde han kjente. En som han ikke kjenner.

At denne personen husker dusjscener, avkledninger, svarte hull, merkelige samtaler, at hvis man skrev sannheten om noe av det som var betraktet som en løgn, ville vedkommende ta sitt eget liv, stupe ut foran en buss, kaste seg ut av en tjueetasjes bygning, skjære over hovedpulsårene?

At konsekvensene for hva han kommer til å skrive, er så store at de ikke klarer å leve med det, at en dag ringer en fra legevakta og sier at de tok sitt eget liv?

Merkelig, denne bekymringen for at hvis han artikulerer noe som har fått ham til å ønske at han var død i minst 45 år, så er fortsatt bekymringen hvordan dette vil ramme andre.

Rob insisterer overhodet ikke på at noe som er skrevet her, er i nærheten av noe virkelig. Men selv da føler han at strupen tømmes for spytt, at munnen tørker ut, og at han begynner å sette ord på noe som aldri skulle vært sagt. Noe som var ment å holdes privat, diskré, usagt. At det ikke er sånn at «alt er i detaljene», men alt er i oversikten. Hele hans liv har han avskydd seg selv, og han vet at det er trøttende med enda en person som drukner i selvhat og vil opponere mot disse begrepene til alternativene er så utslitte at de til slutt ikke har noe mer mening enn begrepene han ønsker å rømme fra.

Til slutt befinner man seg i en tåkeheim av medisiner, endeløse dager hvor alt man vil, er å sove, ikke våkne, fortsette drømmene som egentlig også bare er en eneste lang repetisjon av allerede gjenkjennbare situasjoner.

Det beste er når man sovner naturlig, når man synker inn i en form for tilværelse ikke styrt av medisiner, vrangforestillinger eller paranoia.

Men denne romanen skal formulere de tingene man er så redd for å skrive at man nesten ikke klarer tanken på å taste det ned. De tankene, de forestillingene som man ikke tør leve med, hvor man må ha mer enn mot, man må bekjempe alt fra tyngdekraft til verdibegreper og alt det man har blitt fortalt at er verdifullt. Alt det som skulle bety noe. Alt dere tok ifra ham.


Kapittel 17
TELEFONEN UNDERTRYKKER OSS ALLE

Hvordan samtalen begynte, husker han ikke. Det er vel egentlig ikke så vesentlig, men Rob spør Raoul om han har vært sammen med noen andre mens han var borte, om noen andre har vært hjemme i hans leilighet. Raoul begynner å vri seg mer og mer anstrengt til han begynner å mumle om at «det har vært så mange menn», og Rob spør ham hva han egentlig mener. Hittil har Rob alltid beskrevet Raoul som den av partnerne som han kunne stole 100 % på, og Rob forstår at alt dette rakner. Allerede da hadde Rob muligheten til å si at han ikke ville mer, at han ikke stolte på Raoul, og at han ville noe annet.

Selv om Rob vel aldri har trodd at noen virkelig likte ham, hadde han til da trodd at Raoul ikke løy, siden fortrengningen av løgner var hele forankringspunktet i hans liv med Raoul.

Raoul begynner å gråte og forteller mer eller mindre usammenhengende at han har vært sammen med mange flere menn enn han har fortalt om, og at han nok har vært sammen med minst 20 stykker siden de ble sammen, noe som var overraskende for Rob, siden han trodde at de hadde et monogamt forhold.

Raoul har aldri latt en sjanse gå ifra seg til å kommentere Robs utseendemessige kollaps ettersom Rob nærmet seg 50, eller den mer og mer utrente kroppen hans, som noe Raoul ikke egentlig kjente noen tiltrekning til. En stor, muskuløs mann i begynnelsen av 30-årene var mer hans fantasi, men i den tilstanden Rob befant seg i, trodde han ikke at det samme som hadde skjedd i alle hans tidligere forhold, ville gjenta seg, nettopp at de ikke likte ham, ikke var tiltrukket av ham, og at Rob ikke var i nærheten av det de syntes var attraktivt. Det er merkelig, for når Rob skroller gjennom telefonen sin og ser gamle bilder av Raoul, så er egentlig ikke Raoul så veldig attraktiv selv heller. Rob ser på alle bildene hvor han ser mer enn normalvektig ut, da han hele tiden hørte at nå var han blitt for feit, eller at egentlig burde han være takknemlig for å ha Raoul som partner. At vennene til Raoul sa at han kunne finne noen som så mye bedre ut enn Rob, at Rob fratok ham livsgleden, og at han ikke kunne puste.

Så etter mye om og men forteller Rob at han kan se på Raouls telefonregister hvem han har ringt og hatt kontakt med, noe som gjør Raoul ubekvem. Selv om Rob ikke har bestilt noen telefonoversikt, begynner Raoul å fortelle at mens Rob har sittet hjemme i Oslo som en annen idiot, har Raoul bestilt muskuløse eskorter som han har hatt samleie med på et håndkle på hans røde Kiesler-sofa.

Som Rob har betalt for.

Pluss at mens Rob sover i sin sedvanlige pillerus, så har Raoul gått og møtt partnere for trekanter, gått på sexklubber, blitt med menn hjem, alt mens Rob tror at de er monogame og ikke har andre partnere, noe som innebærer at han tror at han ikke behøver å bekymre seg for hiv eller kjønnssykdommer, og hele illusjonen om at de var så lykkelige sammen, faller sammen som et gammelt korthus. Her er det ting begynner å bli stadig mer ubegripelige. Rob er ikke 50 ennå, har penger og en lysende karriere, så hvorfor sier han ikke bare der og da at det er slutt?

Egentlig er det ikke sexen med andre heller, men at han om og om igjen skal måtte ta det som en selvfølge at alle lyver ham rett opp i ansiktet. At Rob nok en gang sitter der som en komplett idiot med et følelsesregister som en 17-åring som fortsatt tror på den store kjærligheten.

Så for å bevare en siste skanse av verdighet kaster Rob Raoul ut, ringer sin gamle dopdealer, som kommer bort, og mens Raoul slår i inngangsdøra med skateboardet sitt, begynner Rob å røyke crystal meth igjen og har sex med en av sine dealere, som sier til Rob at han elsker ham, men at han ikke er sikker på om det er «Tina Love», en tilstand hvor crystal meth får deg til å tro at du elsker et menneske fire minutter etter at dere har møtt hverandre.

Og derfra begynner dypsøkket ned i tårenes dal, livet for dem som ikke lever, kjærlighet kjøpt og betalt, emosjoner målt opp og ned som andre følger en diett slavisk, bare at denne gangen er det han som til slutt sulter i hjel.

At til slutt er Rob som en gammel pasient som trenger full parenteral næring.

Egentlig er paradokset her at mens Rob skriver dette, begynner han å innse at han er akkurat like bunnløst egoistisk og ute av stand til noe mer empati enn de han beskriver som onde, utspekulerte individer.

Gjentakelser av de samme gamle mønstrene som man later som man selv ikke er en del av.

Hvor var Nurket mens Rob og Raoul var oppslukt i hvert sitt teater av følelser ingen av dem egentlig hadde? Egentlig avskydde de vel hverandre like mye, bare at Rob var reddere for å være alene. Han kunne sendt Raoul på dør, ikke ringt en dopdealer, ikke latt Raoul stå utenfor og prøve å slå i stykker døra med et skateboard mens han visste at Rob hadde en annen mann der.

Hvor var Nurket da? Hvor var hun mens de røykte crystal meth og hadde sex og diskuterte dårlige romanser?

Det verste svaret er: Rob aner ikke. Han husker ikke. Men et eller annet sted var hun, redd, alene og sikkert også glad for at den som til slutt kom til å drepe henne, endelig var ute av leiligheten.

Er kunst, liv, erfaringer, forhold, kreativitet og refleksjoner bare en selvoppfyllende dommedagsprofeti, at til slutt ødelegger det deg, det som du har ødelagt i andre, uansett livsform eller skapning?

Rob tror det.

Kunst er det livet du ikke klarte å leve og ønsker at alle andre slapp å leve med.


Kapittel 18
WHEN A STRANGER CALLS (FRED WALTON 1979)

Etter hvert begynner Rob Bo’Bel å tenke over hvor mye plass og ikke minst tid han ønsker å vie dem som har ødelagt livet hans. De som har gjort ham til det paranoide, nevrotiske, selvsentrerte vraket han har endt opp med å bli. Eller valgte Rob det selv? Hvor mye mer tid skal man kaste bort på dem. De som ikke bryr seg om du lever eller er død.

Det som er et stort dilemma, er at man bruker halve eller hele livet på å prøve å komme over de individene som man har latt dominere livet sitt, og hvordan det var å vokse opp helt uten noen grenser, hvor du var fritt vilt, for å bli kastet inn i deres endeløse strøm av dysfunksjonalitet, helt til du forstår at sånn som dette har ikke andre det. At det ikke er sånn at alle barn kan sinnsrobønnen til Anonyme Alkoholikere utenat eller blir fortalt at alkoholikere er mennesker som er mer intelligente enn gjennomsnittsmannen, og at selvfølgelig lider ingen mer enn de som er under alkoholens åk. Som om de var i en kontinuerlig kamp for å prøve å vinne hvem som lider mest, alkoholikeren eller den narkomane, eller de som vokste opp med dem?

Rob sammenligner denne oppveksten med å vokse opp i en kult, som Smiths venner eller Jehovas vitner, men uten lokk på det seksuelle eller sosiale.

Hvor kommer den impulsen fra, til å ville dedikere timer, dager, år til hendelser og personer som har destruert så mye av det man kunne vært? Hvor mye skal man skylde på dem? Og hvor mye skal man bebreide seg selv for sitt mangelfulle liv?

De er som giftige utskudd, alle årene med tolvtrinnsgruppetyranni og -terapeuter, innleggelser på klinikker, meningsløse utvekster som ligner en kreftsvulst lik den Våt Ulv hadde på hodet. En måned før han døde, dro Våt Ulv og Rob til sykehuset for å sjekke denne klumpen på siden av hodet hans, og legen sa at dette ikke var noe farlig, og at det nok var en fettansamling.

Senere, da Våt Ulv var døende, sa en annen lege at den klumpen var kreften som begynte å danne egne mutasjoner av kreftsvulster.

Men tilbake til når telefonen er din største fiende. Ikke noe apparat har vel helt klart å dominere vårt følelsesregister sånn som telefonen har, til et barbari av hvem og hva som gidder å tekste, når telefonen er stille, og når den våkner til live igjen.

Enten sitter man og venter på at en form for liv skal komme ut av den, eller så ringer den jo i 90 % av tilfellene enten med nok en dårlig nyhet eller en eller annen kjedelig idiot som skal forklare seg endeløst om et prosjekt han vil du skal være del av, og så er man for høflig og samtidig for redd til å bare legge på.

Eller er telefonen et torturredskap à la 1600-tallet, som rustent og slitt skal kunne gnage seg inn i alle de sår og forstyrrelser du allerede er full av, et apparat som stort sett bare er som dine relasjoner til andre mennesker, du sitter og stirrer inn i en mørk skjerm i håp om at noen der ute skal finne deg, som et romskip som har flydd utenfor vår galakse og venter på livssignal fra denne farkosten som vi velger å kalle vårt liv.

Vel, telefonen som torturinstrument er jo ikke noen veldig original ide, men Rob tenker at før vi går videre inn i tid, eller tilbake i tid, så er året 2086 og stedet er New York. Og alt har gått galt. Borte er alle assistenter. Borte er det livet og den kreativiteten som det enorme studioet en gang var fylt med. Alt fra kvelder hvor de satt og røykte crystal meth i en krok i studioet, til å ha studioet fullt av verk og installasjoner som skulle shippes rundt til forskjellige biennaler og andre samarbeidspartnere, og alt fra New Yorks moteliv til andre kunstnere og europeiske institusjoner var innom. Til slutt ble alt en nedgrodd hage, en grumsete myr av gjeld. Ansatte uten lønn og ingen som fulgte opp noe som helst lenger. Ingen som kunne dekke de gigantiske utgiftene som hopet seg opp hver måned som gikk, og man ble mer og mer klar over at dette kom til å ta slutt.

Privatsjåførene, klesinnkjøpene, restaurantbesøkene, materialkostnadene, alt man hadde trodd aldri skulle ende, tok plutselig slutt.

Men en ting Rob tenker på i ettertid, er at han hver dag i alle de årene innerst inne tenkte: Når tar dette slutt? Når er grensen nådd, så du bare må snu og reise hjem igjen? Når er det over?


Kapittel 6028
KALD KOALA EROBRER

Da det begynner å bli krystallklart at penger ikke kommer inn lenger, og at all oppmerksomheten Rob var blitt vant til uteblir, begynner det å demre for ham at han er som hun som spiller i When a Stranger Calls, at Rob også ble sittende og vente, som en statist i sin egen skrekkfilm, i et annet telefonmareritt: nemlig Raoul med sine nesten daglige telefonrutiner fra fengselet.

Disse telefonsamtalene begynte alltid med: «This is a collect call from Halbrook correctional facility and will you accept the charges?», så piper det, og en stemme sier «Raoul» inn i røret, og plutselig er han på tråden. Han høres spak ut og beklager seg over at de andre innsatte gjør narr av ham, og at han føler seg satt tilbake i skolegården hvor han ble mobbet for å være for feminin eller for å være homo.

Det føltes jo litt paradoksalt at et menneske som til de grader hadde brukt mesteparten av livet sitt med ham på å spy ut av seg forakt, som hånet og ydmyket ham når han prøvde å forklare at Raouls oppførsel skadet ham, nå satt og klynket i fengsel over hvor redd han var og hvor utsatt han var, og at det første han ville gjøre når han kom ut, var å treffe Rob, og at de skulle begynne et nytt liv sammen.

På et punkt satt Rob igjen alene uten så mye som et pip fra telefonen fra noen av sine såkalte fans eller tidlige samarbeidspartnere eller personer som hadde påstått at de var hans venner. Dagene hans besto av å ruse seg og å komme seg etter rus.

Inntektene dabbet av, og siden Rob begynte å bli så susete av dop og rus i alle tenkelige og utenkelige former, blir det vanskelig å kronologisk følge de forskjellige hendelsene som utgjør summen av hans erfaringer med å betale alle Raoul sine advokatregninger, alle kausjoner, hvordan han trakk tilbake alle anklager om at Raoul hadde forsøkt å ta livet av ham ved å prøve å slå ham ned med et metallbord, eller at Raoul bevisst skadet og drepte Nurket.

Alt var egentlig bare en gigantisk tåke. Men Rob husker at han kvelden før Raoul virkelig prøvde å ta livet av ham, spurte sin eksentriske terapeut Geita om hva som var nummeret til nødtelefonen hvis noe skjedde. Raouls oppførsel begynte nå å være symptomatiske for en ren sosiopat, han gjorde ikke annet enn å gjøre livet hans til et sammenhengende helvete. Han skrudde all musikk opp på høyeste volum ved hver anledning som bød seg, trakk over alle de gørrkjedelige hipstervennene sine, som drakk og satt og skrek i leiligheten mens Rob lå på soveværelset for å få litt ro etter at Våt Ulv var død.

Men Raouls utbrudd ble mer og mer sinnssvake, skrikingen og fornedringen av Rob virket til slutt som den ikke hadde noen ende, at Raoul bare ønsket å bryte ham mer og mer ned. Det at Rob klorte seg fast til en relasjon som til de grader også var en ren mimikk av situasjoner han hadde vokst opp med, var han ikke klar over, eller han hadde ikke den intellektuelle kapasiteten han trengte på det tidspunktet til å klare å finne en vei ut av det hele.

Raoul hadde jo allerede slått ham ned flere ganger, og Rob husker at etter at han kom hjem fra New York til Oslo og hadde mistet absolutt alt, sa Sprengt Måke at Rob var blitt så feit, og at han hadde begynt å miste håret, at han på midten av hodet hadde en hvit flekk hvor det ikke grodde noe hår.

Det var faktisk år senere at Rob forsto at han overhodet ikke var blitt det hårløse, feite individet Sprengt Måke insisterte på at han var, men at det faktisk var et arr fra en kveld hvor Raoul slo ham ned bakfra med en tung Meissen-porselensvase som laget dype sår i bakhodet hans.

Raoul var på sitt mest psykotiske og drev og løp etter Rob som nesten ikke var ved bevissthet etter at den tunge vasen hadde blitt smadret i bakhodet hans, og det var som om Raoul ikke fikk nok av å plage ham, og til slutt åpnet Raoul skuffen til bestikket, så tok han ut en kniv og sa «nå er vi her» mens han så på Rob med et glassaktig blikk og sto og viftet den store jaktkniven opp i ansiktet hans.

Rob fikk til slutt roet ham ned, og av alle ting tok Raoul på seg gymklær over den blodige T-skjorta si og gikk for å trene.

Raoul er så rusa at han prøver å ta livet av Rob, og rett etter kommer han fram til at en treningsøkt på et av New Yorks døgnåpne treningssenter klokka fire om morgenen er tingen å gjøre, som om Raoul trengte en liten fysisk utfordring etter å nettopp ha slått ned Rob og truet ham med en kniv.

Så Raoul tok treningsbagen sin og gikk.

Rob satt igjen alene i det store West Chelsea-loftet sitt og lurte på hvordan alt hadde kommet til dette punktet. Det var blod overalt, hele kjøkkenet var rasert, og han trengte legehjelp fordi bakhodet hans blødde.

Så hva gjør Rob i en sånn situasjon?

Jo, han gjorde det han gjorde i alle sånne situasjoner, han ringte terapeuten sin, Geita. Han ba henne komme ned og hjelpe ham med å rydde opp og å se på sårskadene.

Så Geita kom flagrende inn i afrikanske mønstrete gevanter, geitehornet i øret og sin sedvanlige store bag, som han virkelig begynte å stusse over at hun bar på hele tiden. Geita kom, og hun virket ikke særlig overrasket. Hun sa at Raoul var narkoman, han også, og at Rob måtte se dette som en konsekvens av at narkotikamisbruk fører til at alt bare eskalerer, og at alt dette ikke ville ha skjedd hvis han hadde gått på Crystal Meth Anonymous eller hadde lagt seg inn på en tolvtrinnsklinikk de 28 dagene de hadde bestemt seg for at var tiden det tok å rase gjennom tolvtrinnsprogrammet og komme ut etterpå for å møte opp på de obligatoriske 90 møter på 90 dager, noe som gjorde selv den mest iherdige misbruker klar for å møte verden igjen med nytt livsmot, og at han etter en stund «ville brøle som en løve av kreativitet» og finne fram til sitt opprinnelige jeg, nå dypt begravd i dysfunksjonelle relasjoner og narkotikamisbruk.

Mens Geita inspiserte skadene på hodet hans og for ordens skyld fotograferte dem (om de noen gang ble brukt til noe, er uklart for ham), fortalte hun at så lenge han ikke ville ha hjelp, ville han ikke kunne unngå å komme i situasjoner hvor noen slår ham ned bakfra med en eller annen form for tung keramikkgjenstand, noe som for øvrig kan knuse hjernebarken din.

Han hadde ikke villet høre på noens råd og heller ikke forstå at det eneste som kunne hjelpe, var å gå inn i et tolvtrinnsprogram og begynne den «spirituelle» reisen mot et nytt og bedre liv hvor dagene skulle domineres av et eller helst to tolvtrinnsmøter om dagen pluss at han skulle finne seg en sponsor, noe som i praksis betydde at du, etter et par møter, ser deg ut et vilt fremmed menneske som du har hørt dele et eller annet sprøyt på et møte, og bestemmer deg for å fortelle denne personen absolutt alle dine dypeste hemmeligheter og erfaringer og ringe individet minst 10 ganger daglig for « åndelig» veiledning, og helst kunne forklare hvorfor du var ute av stand til å innse at du var maktesløs overfor ditt eget misbruk.

Siden Rob hadde frekventert tolvtrinnsgrupper i snart tjue år, prøvde han å antyde at dette faktisk ikke var noen hjelp for ham. At det faktisk fikk hans misbruk til å bli verre. Og siden Rob etter hvert hadde vært innlagt på minst 14 forskjellige rehabiliteringsklinikker, vært dagpasient på crystal meth-programmet til Mount Sinai-sykehuset i New York og tråkket dørene ned i tolvtrinnsgrupper, alt fra Anonyme Narkomane til Anonyme Alkoholikere til Sex Addicts Anonymous (den siste så han virkelig bare som en form for nødl øsning for homofile menn som rett og slett var trøtte av Grindr eller ikke hadde ork eller mot nok til å gå på en sexklubb eller en bar).

Siden han var kommet inn i den samme verden, en verden av kasteløse, de som ikke lenger går under kategorien attraktiv, forsterket det hykleriet og den falske stemningen av at her er det noen som bryr seg. Det eneste de brydde seg om, var om du kunne sinnsrobønnen utenat, eller om du gjorde «trinn nummer 2 med din sponsor».

Rob hadde på dette tidspunktet sluttet med steroider og hadde ikke lenger sin tidligere sexappeal, noe som gjorde at de muskelsvulmende medlemmene av Crystal Meth Anononomousus verken gadd å se hans vei eller gjøre så mye som et forsøk på å bli kjent med ham.

Han lyste vel også av den typen ulykkelighet og tristhet som de fleste mennesker skyr, og av en isolasjon som folk føler det pinlig å være rundt. En type ensomhet, om man ville kalle det det, som bare gjør andre ukomfortable, og som får folk til å ville gå alle andre veier. Det Rob fant mest besynderlig med det hele, var at en gjeng med homofile menn som helt opplagt var proppfulle av steroider og veksthormoner, satt og skulle lekse opp for «nykommere» hvor dårlige de var til å forstå hva dette programmet kunne gjøre med dem åndelig og fysisk. Ettersom Rob selv hadde brukt steroider daglig i over tolv år, og etter til slutt å ha blitt innlagt på dialyse fordi kroppen ikke orket mer, syntes han at omfanget av selvbedrag og løgn de opererte med, var nesten fascinerende ubegripelig.

Sannheten var at de fleste av disse mennene elsket å høre sin egen stemme, ha alles blikk på sin nytrente kropp og spekulerte i andres mindreverdighetskomplekser, noe som førte til at det å frekventere de gruppene gjorde det nesten umulig å slutte med misbruket.

Alt dette reflekterte Rob over mens Geita renset hodet hans med antiseptisk vann for å desinfisere hullet i hodet hans. Det hele endte med at han bestemte seg for å ikke gå til legevakta og få sydd stingene, men heller vente til Raoul kom hjem etter treningsøkten. Da Raoul kom hjem rundt klokka seks om morgenen, holdt han på å le seg i hjel da Rob sa at han ville at Raoul skulle sove et annet sted enn i sengen hos ham.

Noe av det som Rob til slutt virkelig hatet ved Raoul, var hans evne til å skade ham og så bare le ham opp i ansiktet etterpå.

Morgenen etter var den første og siste gangen Rob så Raoul vise noe som helst anger eller bekymring for hva han hadde gjort.

Etter at Geita hadde stoppet å gnåle om tolvtrinnsgruppens uendelige muligheter, ble han sittende igjen der som en annen idiot, som selvfølgelig burde gått på legevakta og fått stingene sydd, men heller satt resten av kvelden med et håndkle mot hodet og reflekterte over om han skulle fyre opp en pipe med crystal meth og bli værende oppe resten av kvelden, men i stedet tenkte han på hvordan livet hans var blitt. Hvor ubegripelig hjelpeløs han kjente seg, og hvor totalt fanget han var av den stadig mer synkende følelsen av at han ikke lenger visste hvordan dette skulle gå.

Alt Rob ville tilbake til, var da han og Raoul kjørte rundt i New York med sjåfør og stoppet ved diverse butikker og shoppet, spiste på Ambrosius, og at Nurket fortsatt levde, og at han trodde at han endelig var med en partner han kunne stole på.

Så selv om Raoul slo ham helseløs, terroriserte ham og gjorde hverdagen til et mareritt, ville han heller være med Raoul enn å måtte innse at hvis dette forholdet tok slutt, ville det ikke være noen der som kunne fylle vakuumet etter alle Raouls innfall og måter å fornedre på.

Men det var vel her det begynte å snu. Ja, til slutt ringte Rob politiet og fikk Raoul arrestert, men Rob burde bare ha pakket sammen all dritten til Raoul i leiligheten og bedt ham om å dra. For flere år siden.

Og det gjorde ikke Rob. Var det fordi andre syntes at Raoul var så søt og sexy, eller var det fordi Rob trengte noen som plaget ham daglig? Var det fordi det var dette han kjente til, men også det han ikke ville bryte ut av? Nettopp fordi han, på et eller annet ubevisst nivå, visste at dersom han begynte å stille spørsmål ved sitt eget liv, betydde det også at han måtte stille spørsmål ved så mange andre liv rundt seg.

Og kanskje han likte det også? Såpass selvopptatt er Rob at han aldri hadde vært der hvis ikke relasjonen var gjensidig. Herregud, i en relasjon som dette går overgriper og offer inn i så innfløkte bånd at til slutt kan man ikke nøste opp alle de løse trådene i det man definerer som et forhold.

Morgenen etter våknet Rob opp med puten sin neddynket i mørkt blod, og Raoul så litt ubekvem ut og sa at han skulle ta Freya ut med en gang, noe han aldri ellers gjorde, og Rob tenkte: Så heldig jeg er som har en kjæreste som tar hunden ut. Selv om det stort sett var Rob som tok henne ut om morgenen fordi Raoul alltid sov til klokka ett hver formiddag, før han våknet sur og Rob hoppet rundt og prøvde å få Raoul til å føle seg oppløftet, noe som ville kunne bety at Raoul så fram til en dag med Rob. Noe Raoul absolutt ikke gjorde. Han satt stort sett sur og begravd i telefonen sin og svarte ikke når Rob spurte ham om noe.

Mens Rob prøvde å skjule de blodige håndklærne fra kvelden før, kom det ikke et fnugg av empati fra Raoul eller ett ord om at dette var noe som ikke burde skjedd. Rob selv var opptatt av å tenke på hva som skulle til for at de skulle få dette gapende stupet av et forhold til å fungere.

Så ved det tok Rob den hele og fulle skylden for dette selv.

Det var ikke Raoul sin feil at han knuste Meissenporselensvasen i Robs hode. At han drepte hunden hans, og at han bedrar ham på alle tenkelige og utenkelige måter. Det er Rob sin egen feil.

Hans egen feighet og kontinuerlige redsel for å være alene, som kulminerte med et forhold der man lyver gjensidig til hverandre, et forhold til et menneske Rob vet forakter og avskyr ham. På et plan likte Rob dette. Han nøt det. All oppmerksomheten rundt at Raoul ødela alt inni ham og utenpå. At Rob endelig kunne kollapse og se hvilket vrak han var. At han kunne være en 30 år yngre gutts gamle hore som gutten kunne penetrere med en penis fem ganger større enn hans egen. Det var faktisk den virkelige grunnen til at han holdt ut. At han endelig fikk noe stort nok opp inni seg som føltes som det fylte opp hele ham og gjorde akkurat like vondt som når han 45 år tidligere ble kvelt med puter av Sprengt Måke mens hun og hennes venner holdt på å le seg i hjel av at Rob gikk fra å nesten miste bevisstheten til å panisk ville vekk og ut. Hver gang Våt Ulv og Kald Koala hadde dratt på en av sine Anonyme Alkoholiker-orgier, var Rob fritt vilt for Sprengt Måke og hennes innfall for å ydmyke og plage ham mest mulig.

Rob vet ikke om han likte det da, men senere i livet tror han at han direkte elsket å ha en partner som hadde den samme forakten for ham som han hadde selv.

Så ja, selv med alt som skjedde, elsket jo Rob det også. Ellers hadde det ikke kunne foregå over så lang tid. Stort sett valgte ikke Rob partnere ut ifra de menneskelige kvalitetene, men for organet deres.

Og passet den, ja, da passet alt.

Hvis han tilbrakte endeløse kvelder på sitt bekvemme baderom med Raouls store penis i munnen og noe annet kjørt opp i bakenden, så var han fornøyd. Om de prøvde å infisere ham med hiv, som en av de tidligere kjærestene hans hadde forsøkt, spilte ingen rolle.

Så hvor mye medfølelse Rob bør ha for seg selv, er avhengig av hvordan man ser på sånne ting. Rob fikk det han ville ha, og det tror han nok ikke at de andre følte at de fikk.


Kapittel 19
DEN NYE KOLLEKTIVE UNDERBEVISSTHETEN

Etter at Rob har begynt å skrive denne romanen, har han til de grader blitt klar over sin egen feighet. Sin manglende evne til å ta denne romanen et skritt videre og skrive om det som gjør at all paranoia og angst kommer krypende. At hvis han skriver disse ordene, vil det vise seg at computeren er hacket, og at pst har sittet i leiligheten over ham og fulgt med til han skulle skrive dette kapittelet, sånn at de endelig kan komme stupende ned og arrestere ham for tanker og sammensvergelser han har levd med hele livet. Spesielt etter at narkotikainntaket hans begynte å resultere i psykotiske anfall og daglige hallusinasjoner. At innerst inne er Rob selv alt det han frykter mest. Han er monsteret som har ødelagt og utnyttet og forvoldt hundrevis av andre mer skade enn noen andre noen gang har forvoldt ham.

Robs mest vanlige paranoide forestilling er at han er en massemorder. At han ikke bare har slaktet en eller tretten stykker, men hundrevis, at det over hele Europa og USA ligger et lass av lik som han har maltraktert til det ugjenkjennelige i de mest obskure grøfter og nedgravde jorder, og at han er under en enorm etterforskning, som ikke bare spenner flere årtier tilbake, men som også foregår nå mens han sitter og skriver. At hvis han skriver ned dette, så vil internasjonalt politi og etterforskere finne bevis på at ikke bare er han en massemorder, men den mest brutale og utspekulerte som noen gang har eksistert, og dessuten den aller største. At ingen har tatt livet av flere enn ham, og at hvis man bare leter langt nok tilbake, vil man finne intrikate ledetråder som endelig vil kunne bevise at gud vet hvor mange ofre som har stått i hans vei, har blitt mer eller mindre slaktet ned.

Tatt i betraktning at Rob er et av de absolutt mest feige mennesker han noensinne har møtt, så er jo tanken på dette en smule absurd, han kan faktisk ikke komme på at han har vært i noen som helst slåsskamp engang. Utenom å bli mishandlet av sine partnere.

Men denne impulsen til å bli nesten lammet av tanken på at han er historiens største massemorder, har alltid vært en del av paranoiaen hans når han har brukt altfor mye dop, eller når vrangforestillingene og hallusinasjonene kommer. Tanken om at han har gjort noe forferdelig, og at han vil bli anklaget for å ha gjort noe som han ikke har gjort, har alltid vært en av grunnstenene i sinnet hans. At han skal ha gjort noe helt utenkelig. Noe som har enorme konsekvenser, og som etterretningstjenester over hele Europa og USA, som fbi eller Kripos, har samarbeidet om. At de har hatt som hovedprioritet å prøve å løse denne gåten, og at det alltid, samme hvor han bor, er et kobbel av etterforskere som tramper over ham i alle leiligheter han har bodd eller flytter inn i, og et helt TV-team til full overvåkning av ham og leiligheten 24 timer i døgnet, som dokumenterer hver eneste ting han skriver eller gjør. Så alt dette kulminerer jo i tvilen om hva han egentlig har gjort. Hvorfor?

Hvordan han i praksis skal ha utført alle disse drapene, blir for Rob en gåte ved at han i praksis ikke engang vet når de skulle ha funnet sted. Men paranoiaen ligger der. Redselen for at bare ved å skrive dette kommer etterforskerne halsende inn gjennom vinduet og skriker at endelig har vi ham.

Det minner ham om da han bodde i Berlin. Etter enda en episode med konspirasjonsteorier og redsel og dagevis med dop gikk han ut av leiligheten og over til en park som lå rett over gaten der han bodde, med 50 000 euro i kontanter stappet ned i underbuksa. Pengene kom fra en utstilling som han tidligere hadde gjort i København. Han trodde han hadde en hel hær etter seg som endelig skulle bevise hvilken ond og syk psykopat Rob var, som tok livet av absolutt alt og alle i sin umiddelbare nærhet.

Så Rob gikk ut midt på dagen og over gaten og begynte å skrike til dem som jobbet i parken med å ivareta stedet: «Hvorfor. Hvorfor. Hvorfor. Hva betyr alt dette?» De så på ham som en idiot som gikk rundt der og skrek. Men i hans paranoide sinnstilstand begynte Rob å få for seg at hvis han ble tatt med en så stor pengesum, så ville det være beviset på at ikke bare var han en av historiens største massemordere, men han tjente penger på det også.

Så etter at han hadde skreket «Hvorfor, hvorfor, hvorfor» til alle som jobbet der, som bare ignorerte ham, begynte plutselig et helikopter å sirkle i luften over ham. Dette er utslagsgivende for at Rob nå, i komplett redsel for å bli arrestert og innesperret for alle drap han skal ha begått, tar alle de 50 000 euroene han hadde lagt ned i underbuksa, og kaster dem ut over hagen, legger seg ned på bakken og ser helikopteret fly vekk. Rob Bo’Bel ligger på bakken, og sakte, men sikkert innser han at det eneste gale han har gjort, er å kaste 50 000 euro ut i hagen til en gjeng tyske hagearbeidere, som nå løper febrilsk rundt og prøver å fange pengene som blafrer i vinden med hendene.

Det er så mange situasjoner hvor denne massemorderparanoiaen har vært aktuell, men Rob orker ikke å dvele ved alle sine dop- og rushallusinasjoner og vrangforestillinger og tvangstanker, så han velger foreløpig å stoppe der. Dette er jo i bunn og grunn en roman om hvordan Rob sin chihuahua Nurket ble drept, og hva som er konsekvensene av at Rob og andre sviktet helt i å ivareta denne skapningen som bare hadde godt i seg.


Kapittel 2016
DEN ENDA NYERE KOLLEKTIVE BEVISSTHET

I en av Rob Bo’Bels mange terapitimer hos Øret begynte han å snakke om at det kunne være interessant å se på hva som utgjør dagens kollektive underbevissthet, sånn som Carl Jung beskrev slangen som et symbol som dukket opp i forskjellige situasjoner gjennom århundrer.

«Ja, hva tenker du da », svarte Øret og så på ham med et nysgjerrig blikk, og Rob begynte å snakke om at kanskje den nye kollektive underbevisstheten er at vi tar til oss legninger eller roller som vi kontinuerlig leser om eller blir konfrontert med gjennom den voldsomme strømmen av informasjon fra media, innhold som man til daglig blir konfrontert med eller oppsøker.

«Ja, er det noe spesifikt du tenker på da», sa Øret, som om han allerede hadde avslørt hans aller dypeste hemmelighet. «Ja, tenker du for eksempel på at veldig mange går rundt og er livredde fordi de tror, eller helst tror at noen tror, at de er pedofile», sa Øret.

Dette var nok et øyeblikk hvor Øret, i denne stolen foran ham, plutselig, ved en enkel vinkling av samtalen, gikk rett inn i en av Rob sine mange, men også mest primære tvangstanker. Nettopp dette: Er Rob pedofil? Men mest det at andre skulle tro det. At det var en sammensvergelse rundt ham som ønsket å sette ham fast for å få ham, og det syke sinnet hans, arrestert en gang for alle. At han ville bli avslørt for hvilken syk person han egentlig var. At ikke bare var Rob en massemorder, men også en som drepte og lemlestet barn og voksne i samme tempo som en gepard innhenter sitt neste bytte.

Rob lurer på hvor mye denne forestillingen om at han er pedofil, eller at det er en hel skokk av mennesker som ønsker at han var pedofil, kommer fra at han ble så seksualisert da han var seks år.

Er det redselen for Sprengt Måke og kvelningsfornemmelser av puter og seksuelle ydmykelser fra så tidlig han kan huske, som har reversert seg, slik man plutselig kan tro at man er den overgrepsmannen eller -kvinnen som man selv en gang ble utsatt for?

At blodsarven er så stor at bare impulsen til å ville skade eller forvolde et annet barn skade egentlig er en projeksjon av akkurat de samme mekanismene som man gjenkjenner i seg selv, bare reversert.

Da han endelig kom tilbake til Norge, ble det mer og mer tydelig for Rob at hvis han oppholdt seg for lenge rundt Sprengt Måke, og at han til og med begynte å bli litt mer edru, så ville han begynne å stille spørsmål ved hvorfor han ble sett på som et objekt som det var helt uproblematisk å ødelegge hele følelsesregistret til fra han var seks år gammel.

Men her kommer vi igjen til et paradoks: nettopp at det er ikke noe ødelagt følelsesregister her. Det eksisterer ingen voldtekt av ham eller noen massegrav med barnelik som han har voldtatt og drept, eller tusenvis av lik dumpet i en grøft over hele Europa. Alle disse timene og årene hvor han har gått rundt og bekymret seg over den minste impuls til at han skal finne noe barn seksuelt attraktivt, er og var helt meningsløse. Det var derfor Rob begynte dialogen med Øret om dette. Dette spørsmålet og problemstillingen som han har så utrolig vanskelig for å innrømme, at det gnager inne i hodet hans om mistanker fra alt og alle, om både massedrap og barnevoldtekter.

Og til sin overraskelse sa Øret: «Det er en av de vanligste fobier og paranoide tanker pasienter har og tvangsmessig prøver å få hverdagen til å fungere med, selv om de har disse stadige impulsene til å være livredd for at de selv er det som man ikke bare frykter mest, men også finner mest ubegripelig og forkastelig.»

Så Robs spørsmål er om vi har fått en ny kollektiv underbevissthet, hvor vi alle går rundt og lurer på hvor mange vi egentlig har drept, eller hvor mange barn vi har lyst til å voldta, eller tror at noen andre tror at vi gjør det. Denne kollektive paranoiaen for at akkurat en selv er den sykeste, den mest perverterte av alle sammen. Deler flere enn vi aner, den samme formen for redsel? Den samme formen for mistanke om at bare vi går forbi en barnevogn eller ser i retning av en kniv, så er impulsen der til enten å voldta eller drepe?

Er det her Carl Jung kommer inn på nytt?

Er alle disse forestillingene noe som alltid har vært i kulturen vår, bare at nå har de blitt erstattet med helt andre ting enn slangen som symbol. At vi nå registrerer nye mutasjoner av en kollektiv bevissthet. At en ny form for kollektiv underbevissthet er gjennomsyret av blod, drap og voldtekt.


Kapittel 380
ET SPØRSMÅL OM GLAMOUR I HVERDAGEN

Historien med Nurket startet seks år før Rob traff Raoul. Rob gikk til anskaffelse av to chihuahuaer som han kjøpte i en hundebutikk i Brooklyn. Denne sommerdagen hadde Rob bodd ett år i New York. Han hadde gått ett år i terapi, han trente hver dag, jobbet intenst med utstillinger og bestemte seg plutselig for at han ville ha en hund, en chihuahua, som var rasen stammen så på som «sin rase» etter at Rob fikk mast seg til sin første chihuahua på 80-tallet.

Så Rob dro ut til Brooklyn, og der, i en liten overfylt dyrebutikk, fant han en nydelig liten chihuahua som var hele butikkens favoritt. Men akkurat da Rob hadde kapret den perfekte chihuahua, så han en svart og brun chihuahua som lå lengst inne i buret sitt og ikke snakket med noen, og Rob ba om å få se på henne, og dyrebutikkeieren tok henne ut, og Rob så inn i det tristeste lille fjes han noensinne hadde sett, og på flekken hadde han kjøpt to chihuahuaer, han kalte dem Nurket og Bon. Det ble til daglig trening av begge to. De lærte å gå i bånd og fikk være med på flere fotoshoots, og Rob var helt forelsket i disse utrolig skjøre små skapningene.

I denne perioden hadde Rob ankommet New York fra Barcelona, etter å ha bodd der til han rett og slett utmattet hele byen med dop og alkohol. Han klarte på egen hånd og ved hjelp av en terapeut å holde seg edru, miste de 30 kiloene med overvekt og å følge opp en meget suksessrik utstilling som han produserte i et minimalt, trangt studio i Barcelona uten aircondition eller mer enn en lyspære i taket som lys.

Han leide hele toppetasjen på The Maritime Hotel da han ankom New York, og senere leide han et loft på 56 th street og fikk et enormt studio i samme bygning, hvor hans nye hipstergalleri var, og han solgte 50 malerier på tre timer, og alle var mer enn i godt nok humør til å hjelpe ham ut av diverse kriser. Han etablerte seg i sin nye loftsleilighet i Queens, som skulle bli scenen for alle dypdykkene ned i tilværelsens uutholdelige kompleksitet.

Denne bygningen på 56th street som Rob gikk inn og ut av, med sjåfører stående utenfor for å kjøre ham til hans gigantiske atelier i Brooklyn, hvor han det første året transformerte seg fra en feit, ensom, isolert, trist figur som alle bare ville unngå, til en annen persona som hadde en veltrent kropp, masse nye motemerker i klesskapet, og som solgte hver strek han tegnet. I dette landskapet fikk Rob Nurket, hun som var den hunden ingen så på i hundebutikken.

Rob minnes det som det var i går. De to små uskyldige valpene som gråt litt da de satt på fanget hans mens de krysset broen over fra Brooklyn, hvor man så hele silhuetten av New York, og hundene prøvde å gjøre seg kjent med sin nye livssituasjon, og ingen av dem hadde noen anelse, heller ikke Rob, om hvordan begges liv skulle ende i grusomme ulykker og et drap.

Noen ganger sitter Rob og ser på gamle bilder hvor de ligger inne i hundeburet sitt og koser seg. De er bare noen måneder gamle. De ligger på ryggen og ser så blide ut, helt uten bekymringer, og det slår ham hvor utrolig søte og snille og uskyldige de var, og hvordan han ubevisst kom til å dra disse to uskyldige skapningene inn i det helvetet som hans år i New York ble.

Var Rob i det hele tatt i stand til å ta vare på de to skjøre livene, med alt han slet med? Det er mange år siden de to valpene løp over gulvet hans, uten anelse om hva som ventet dem av frykt, død, ulykker. Sakte, men sikkert sviktet Rob totalt som hundeeier.

Når Rob tenker tilbake på stammen, på alle de stundene som var hyggelige, hvor de viste omsorg og kjærlighet for hverandre, så er det likevel med en mye større tristhet Rob ser på bildene av lille Nurket og Bon. Han ser heller på bilder av lille Nurket og Bon som løper over den nyslipte parketten i hans New York-loft, og de er uten tvil noen av de vakreste skapningene han har sett.

Denne følelsen har han ikke med noen andre.

Både lille Bon og Nurket fortjener å bli minnet.

For uskylden og for urettferdigheten i hvordan livet deres skulle bli. Hvordan de begge døde på så brutale og triste måter. Men Rob må leve med bildene av dem som valper en solrik ettermiddag mens de løper rundt og ikke aner hvilket mareritt de vil bli en del av.

Det tenker han på hver dag.

Nurket og Bon var selve inkarnasjonen av uskyld, liv som skulle begynne, som skulle ivaretas av Rob, og han sviktet dem. Mye på grunn av hans avhengighet av sex, oppmerksomhet, ambisjoner og hvordan det å bo i NYC på denne tiden også var så altoppslukende.

Men fortsatt husker han lille Bon og lille Nurket nøste seg opp ved siden av ham mens han lå på sin Kiesler-sofa, og hvor søte og små de var. Så uskyldige, og hvordan de stolte på at han skulle passe på dem.

Denne følelsen har han aldri med stammen. Han husker ikke noen kjærlig omsorg, bare bråk, krangel, Kald Koalas evige irritasjon og klaging over Våt Ulv, og hennes tilsynelatende likegyldighet overfor Rob, at hun kjente på den tidens mer tradisjonelle kvinneroller, er vel mulig en grunn til at hun senere ville ta hevn over alt og alle med sin av-og-på-bryter av emosjoner, man var som en nyfødt valp som sto og viftet med halen for å få hennes oppmerksomhet. Men likevel, Rob glemmer ikke tidene da Kald Koala laget kaffe med krem til ham klokka sju om morgenen for at han skulle komme seg av gårde til Crystal Meth Anonymous-møte mens hun bodde hos ham i New York, og hvordan hun alltid var der for å prate ut om alt, spesielt sine egne kriser mer enn Robs, men det var fortsatt kamuflert av ideen om kjærlighet og omsorg, en kjærlighet og omsorg hun så til de grader dro vekk fra ham senere, og som til slutt gjorde at Rob sto igjen som en nærmest hudløs mutasjon av brustne forventninger, men også overrasket over å se at den samme kulden Kald Koala hadde hatt for Våt Ulv, plutselig ble overført til ham.

Men en ting han alltid vil huske at Kald Koala sa etter at han kom hjem, uten en krone, ingen utstillinger, ingen venner, var at «hvis du hadde tatt med Nurket hjem den siste gangen, hadde hun fortsatt levd».

Dette var i hvert fall en av de få tingene Kald Koala sa som helt sikkert stemte. At hvis Nurket hadde fått reise hjem til Oslo, hadde kanskje Nurket fortsatt levd. I alle fall ville hun ikke blitt drept alene og ensom i hundekurven sin fordi han hadde overlatt Nurket til Raoul i fem dager mens han var i Oslo. I alle fall ville ikke Nurket fått skallen knust i tretten forskjellige brudd og lidd den triste, ensomme, redde døden som Raoul påførte henne. Og som Rob lot ham gå ustraffet fra. Fordi han ikke kunne klare å innse at han måtte begynne å overleve på egen hånd. Noe han hadde gjort helt utmerket det første året i New York med lille Nurket og Bon som sine samboere.

Ja, Rob kan se relasjoner som gjentar kjente mønstre, og rus og misbruk som blir avgjørende for hvordan ting sporer av. Men hvor langt går det før man ikke kan forsvare seg med flere ord, eller at man har så mange personlighetsforstyrrelser at man gjenopptar en relasjon med en person som har drept hunden din, og som setter opp et skuespill verdt en Oscar om hvor lei seg han er og hvor mye han savner henne og hvor trist dette er, og takk og lov så har vi jo Freya, den franske bulldoggen. Som om ikke én gigantflopp er nok?

Rob burde tatt Nurket sin redsel for Raoul på alvor. Han burde tatt Nurket med til et dyrehotell i stedet for å la Raoul passe på henne. Han var fullstendig klar over at Nurket var redd for Raoul, men han slo det bort fordi det innebar at dersom han begynte å se på de strukturene, ville hele relasjonen gå opp i røyk.

Nurkets død farget hele hans New York-eskapade, gjorde dagene til triste, stramme dager fulle av sorg og paranoia.


Kapittel 4
«VET DU AT TIL OG MED IKKE HUNDENE DINE LIKER DEG?»

Så etter en uendelig strøm av forsøk på å finne noen sammenheng mellom noe som helst, har Rob Bo’Bel gått tom. Han orker ikke å taste ned enda et kapittel om Raoul og hundedrap.

Det nye forholdet hans eksploderte som en rusten gammel landmine i fjeset til Rob en kveld. Under en krangel sa den nye kjæresten: «Vet du at til og med ikke dine egne hunder liker deg?»

Dette var deres første og eneste krangel, med den nye kjæresten var det aldri noen krangler utenom denne gangen. Men sirkelen var sluttet, komplett. Rob var en like dårlig hundeeier nå som for seks år siden da dramaet med Raoul utspant seg. Rob gjorde fortsatt ikke det han burde, gå tur med hundene, noe Rob overlot til kjæresten, som konkluderte med at Rob var en elendig hundeeier. Rob hadde ikke klart å leve opp til noen av sine egne eller andres forventninger av hvordan oppveksten, tenårene eller alderen mellom tjue og tretti eller førti og femti skulle være, og hva man skulle kunne få av livsinnsikt og resultater etter alle disse årene.

Mange år senere befinner han seg på akkurat samme sted, alt sirkler rundt seg selv. Han ligger i en døs av tretthet, utmattet av det hele, og begynner å innse at han ikke engang gidder å ta livet sitt, til og med den handlingen virker som et unødvendig slit. Rob observerer sitt eget forfall, kjedsomhet og vektoppgang. Får folk aldri nok av sin egen stemme, gjentagelsen av de samme platthetene som har gjort at folk utraderer hele sin virkelighet, troen på at bare de kommuniserer mer, bedre, større, så vil de unngå å brenne opp som et romskip som nærmer seg solen og smelter? Det er som om Rob plutselig ser sitt eget ansikt som et liksvøp.

Dagene glir inn i samme døsen. Rob våkner opp og tror at nettopp i dag skal han male det bildet, skrive det kapittelet, mens han sakte aner at ved disse handlingene utraderer han seg selv like mye som de samme handlingene en gang konstruerte hvem han var. Han sover gjennom dagene, og våkner like susete av piller som når han la seg, mer angstfylt og paranoid enn noen gang før.

Rob begynner å tenke på hvorfor han ikke brukte mer tid på Våt Ulv, istedenfor å rigge til nok en museumsutstilling og brenne av enda mer penger. Hvorfor måtte han lage så mange utstillinger?


Kapittel 56
ER NANNA OG FRIGG DØD?

På en dags beslutning rømte Rob New York. Det var da han forsto at han var blitt dere, de som ikke reiser seg opp for noen. De som ikke kan se konsekvensene av hva de faktisk har blitt: det man forakter mest.

Det er på nettene de kommer til ham. Nesten like før Rob sovner, kommer de alle mot ham i mørket, Nurket, Bon, Våt Ulv. Alle ødelagte. Lille Bon sin overkjørte kropp tar ut en blodig pote mot ham, strekker seg etter ham, prøver å nå ham mens Nurket står der med et tomt blikk, vått etter at Raoul har prøvd å dusje henne, men hun har vært død i lang tid.

Men den som står der uten utstrakte armer, er Våt Ulv. Hendene hans renner av lymfekjertelvæske som han prøver å dekke over med et håndkle eller bandasjer, og kreftsvulstene har begynt å vokse ut av hodet hans, og Rob vet Våt Ulv ikke har tilgitt ham, ikke Nurket eller lille Bon heller.

De kommer nærmere, og nettopp idet de står våte, kalde rett ved der Rob ligger, slår sovetablettene inn, og han har nok en natt med syntetisk søvn foran seg.

Et nytt lag av løgn og forestillinger.


Kapittel 2990765438721
EN BRENT TID

Det er måneder siden Rob Bo’Bel har skrevet noe, alt føles banalt og klisjefullt. Men visse ting føles så nødvendig å si at han ikke klarer å la være.

Rob orker ikke flere forklaringer eller beskrivelser av Raoul. Han bryr seg rett og slett ikke mer om hans person. Og han orker ikke forklare hva Raoul gjorde, fordi det var hva Rob ikke gjorde, som spiller noen rolle. Det var Rob som tok initiativ til å forfølge relasjonen til det ikke var mer igjen. Men han ønsker ikke å bruke Raoul som tema lenger, han fortjener det ikke. Han vil at denne romanen skal være for Våt Ulv og Nurket og Bon. At noen kan sette seg inn i det, hvor vondt de hadde det. Alt var hans feil, vi ender lissom der. Det var hans feil.

Rob klarer ikke å fortsette på denne romanen, selv om det er så mye å si. Han føler seg ferdig med den, og på samme tid er han usikker på hva som er en roman. Men det måtte skrives, ellers er alt en grus av jord, som gjør at vi betrakter din aske.


Kapittel 90
PROSA UTEN TILBAKEFALL (DEG)

Rob Bo’Bel ligger og drømmer om å bli syk, så han bare kan ligge i sykesengen og få full parenteral næring og vite hva som er galt.

Fordi det er jo det det er. Alt er galt.

Men så kom du.

Rob vil ikke dø før deg. Han vil ikke bli syk eller dø og bare etterlate deg til stammen, som vil samle seg som gribber over et friskt åtsel.

Du er den som var der bestandig, som ikke ble irritert over alt Rob gjorde, som ikke foraktet ham eller hatet ham. Det var deg. Bare deg.

Rob kan ikke dø ennå, du må sikres på best mulig måte før han blir borte.

Alle papirer må være i orden før Rob forlater deg.

Rob har skrevet testamentet hvor du får alt, gud vet om det er så mye til slutt, men Rob vet en ting: Han kan ikke dø, for hvem skal passe på deg da? Og hvordan er døden?

Han vil ikke lenger dø, men samtidig vet man jo ikke noe om hva kommer til å hende oss når døden har innhentet oss.

Hvis Rob mister deg, har han ingen ting igjen, han vil bli helt isolert og vil ha det sånn.

Hvis du dør før Rob, står han igjen komplett alene, som han har vært hele sitt liv, stått i det alene.

Robs største frykt er at du går fra ham, at du går lei av alle dagene hvor Rob er oppe klokka fem på morgenen og spiller musikk til du våkner mens han tegner eller skriver eller ikke klarer å låse opp en dør, at du går lei av at Rob ikke trener og spiser sunt og er glad og kreativ. Kreativ vet han snart ikke hva betyr.

Rob har problemer med å komme seg i dusjen hver dag, så kreativt er noe annet.

Noe som de andre har, som Rob har mistet.

På veien ut fra dette stedet.

Det stedet han alltid har visst ville komme.

Rob kan være skuffelsen din, så slipper du å bære det også på dine skuldre.

Rob kan være vraket som dere alle ønsker å slippe å bli, men samtidig misunner.

Når og hvordan gikk alt så galt at Rob ikke ser noen utvei, ingen gode ord som kan gjøre det godt igjen, ingen handling vil gjøre det bedre, bare avstand og hat.

Hater han dere? Hater dere han?

Hva gjør man med hatet sitt? Det er jo det som er hele saken, hva gjør man med hatet sitt?

Karrieren hans er blitt noe folk tenker på i fortid, i en tid hvor andre kunne skvise mest mulig ut av ham. Han føler seg som en vridd vaskefille som det ikke er mer å hente fra.

Dere tok så mye fra ham, men så kom du, og plutselig hadde han så mye mer enn noen gang.

Dere tok alt, alt som kunne minne om ham eller om den personen han pleide å være.

Men da han ikke hadde mer igjen, ble det for første gang på evigheter plass til noe levende og trygt. Noe annet.

Og Rob lurte seg selv også. Han husker så mange ganger han gikk på gaten i New York og tenkte at dette snart var slutt. At alt ville ta slutt, og at dere hadde tømt ham for mest mulig.

Og sånn gikk det til slutt også, alt gikk galt.

Det raste sammen, og alt må begynnes på nytt.

Men det var før deg.

Dere kan ikke ta noe som helst fra Rob, for det er ingenting dere kan ta lenger.

Når kvelden kommer kald og forløst, så er du det Rob lever for hver dag.

Uten deg kunne han ikke bevege seg ut i det som kalles hverdagen, han ville ikke visst hva det var uten deg.

Og når tvilen kommer, er du der.

Rob fikk til slutt deg, som han ikke er sikker på om han fortjener.

Det tok så lang tid at da du kom, kjente ikke Rob deg igjen med en gang.

Men det er deg, alltid deg, for evig og bestandig.


EPILOG

Rob ser noen ganger på deg og tenker «kan jeg elske ham noe mer», drukner i din skjønnhet, din evige tålmodighet, at du aldri går lei av at han ikke klarer å sette på Netflix eller husker trikkenummeret, eller ikke forstår så mye av alt. Men med deg kan Rob forklare at nå er Kalle Kanin og Danne Dådyr her, og noen ganger til og med Kåre Krokodille, som hopper ut av en Anonyme Alkoholikere-skog, og Kalle Kanin kommer mot dere og sier at alt skal bli bra, og dagene føles ikke lenger som en vond straff med deg, ditt nydelige ansikt, varme tanker, omsorg, din uendelige omsorg og tålmodighet med alt Rob ikke klarer.

Kanskje de hadde rett, at livet er straff og skam, men det ble til slutt en selvoppfyllende profeti.

Stammen er ikke langt borte, men Kalle Kanin ville sagt at nærme kan bety veldig langt bort, så langt bort at dere ikke finnes mer.

Alt er deg, og det er ingen tanker eller begreper eller følelser, ingen verden av terminologier han ikke kan forstå mer.

Lange kvelder på kjøkkenet hvor Rob sitter og kan prate med deg i timevis og dere ler, og i utkanten av samtalen kikker han bort og ser Kalle Kanin som smiler til ham og hvisker at dette er ok, dette er helt nok, og han behøver ikke mestre noe med deg, ikke være noe, ikke skape mening eller overbevise deg.

Igjen er alt lov, og alt og ingenting har samme mening, og han elsker deg for alltid, til alt er over, til det er nok, når vi sakte vandrer videre.

Og om kvelden ligger Rob ved siden av deg, og i øyekroken ser han lille Nurket og lille Bon og Våt Ulv, og ser det ut som de ikke blør, eller at Våt Ulv sine hender ikke har bandasjer som det drypper lymfekjertelvæske ut av?

Er du der, Våt Ulv? Er dere der, Nurket og Bon?

Får Rob noen gang muligheten til å se dere igjen, si unnskyld, gjøre det godt igjen, lukte den myke pelsen deres eller klemme Våt Ulv igjen, si at han er så lei seg for at så mye slemt har skjedd. I skogen kan dere være, sammen med Kalle Kanin, Danne Dådyr og Kåre Kenguru, og snart kommer vi også, vi er ikke helt klare ennå, men snart setter vi oss opp i en vogn som kjører oss inn i en Kåre Kenguru-skog hvor dere alle er trygge og alle er snille og ingen kan gjøre dere noe vondt mer.

(Epilog 3.12.2029, Oslo)

